Sarawak tuan rumah SUKMA ke-21

KUCHING: Sarawak akan menjadi tuan rumah Sukan Malaysia (SUKMA) ke-21 tahun depan.

Premier Sarawak, Datuk Patinggi Tan Sri Abang Johari berkata, Kerajaan Sarawak menerima tawaran daripada Kerajaan Persekutuan untuk menjadi penganjur sukan berprestij itu memandangkan negeri Johor serta negeri lain telah menyatakan ketidaksanggupan mereka.

“Kita terima tawaran ini (penganjur SUKMA ke-21). Bagaimana pun, Kerajaan Persekutuan perlu menyediakan tarikh kerana banyak fasiliti sukan di negeri ini perlu dinaiktaraf. Antaranya ialah stadium, padang bola sepak dan padang tenis,” katanya.

Beliau berkata demikian pada Majlis Insentif SUKMA XX MSN 2022, Sukan SEA 2021, Hanoi Vietnam, Sukan Komanwel 2022 Birmingham England dan Para Asean 2022 di sebuah hotel di Kuching, hari ini.

Kerajaan Sarawak telah menyerahkan sebanyak RM510,250 sebagai insentif kemenangan SUKMA XX KL 2022, Sukan SEA 2021 Hanoi Vietnam (RM68, 000), Sukan Komanwel 2022 Birmingham (RM23, 000) dan Para Asean 2022 (RM109,000).

Dalam pada itu, Abang Johari berkata, Menteri Belia dan Sukan, Hannah Yeoh telah bertemu dengannya untuk berbincang mengenai perkara ini.

“Beliau (Hannah) berkata negeri lain tidak sanggup untuk menjadi tuan rumah. Saya sarankan kepada kepada beliau agar penganjuran sukan ini tidak hanya tertumpu di Kuala Lumpur tetapi boleh juga diadakan di Sabah dan Sarawak. Untuk tahun hadapan (2024), Sarawak bersedia untuk menjadi tuan rumah,” katanya lagi.

Katanya lagi, beliau mahu menjadikan Sarawak sebagai sebuah negeri yang menitikberatkan aspek sukan.

“Saya mahu bangunkan anak muda kita tidak hanya di peringkat negeri tetapi hingga peringkat antarabangsa seperti Ratu Terjun Negara, Datuk Pandelela Rinong dan Bonnie Bunyau Gustin,” katanya.

Selain itu, Abang Johari juga mahu mencontohi negara New Zealand dalam membangunkan sukan dan atlet mereka.

“Sekiranya Sarawak menjadi tuan rumah, saya juga mahu sukan yang tidak dipertandingkan dalam SUKMA ke-20 akan dipertandingkan dalam SUKMA ke-21.

“SUKMA mesti ada standard. Kalau banyak acara dibatalkan, kita tidak tahu tahap seseorang atlet. Sukan seluruh negara sepatutnya mempunyai modul tersendiri,” katanya.

Kali terakhir Sarawak menjadi tuan rumah SUKMA adalah pada 2016.

Oleh NUR AIN OTSMAN

See author's posts


Segerakan pelaksanaan PENJANA

KUALA LUMPUR: Persatuan Agensi Pelancongan Malaysia (MATA) memohon kerajaan agar menyegerakan pelaksanaan Pelan Jana Semula Ekonomi Negara (PENJANA) berkaitan kemudahan pembiayaan sektor pelancongan bernilai RM1 bilion.

Presiden MATA , Datuk Mohd Khalid Harun berkata, kemudahan pembiayaan itu sepatutnya dimulakan pada awal Julai sebelum ditangguhkan pelancarannya ke 15 Julai lepas namun sehingga kini, masih tiada sebarang pengumuman berkaitan perkara tersebut oleh Bank Negara Malaysia (BNM) mahupun Kementerian Pelancongan, Seni dan Budaya (MOTAC).

Beliau berkata ketika perbincangan bersama BNM pada 16 Jun lepas, pihaknya meminta bank pusat itu meneliti tiga perkara utama untuk merancakkan kembali sektor pelancongan iaitu memberikan geran pelancongan, pinjaman mudah dan melanjutkan tempoh moratorium.

Justeru, Mohd Khalid berkata, MOTAC seharusnya memainkan peranan sebagai orang tengah dalam mempermudahkan perbincangan dengan penyedia dana seperti yang dimaksudkan BNM dan agensi kerajaan berkaitan agar pemain industri pelancongan dapat berjumpa bagi memudahkan urusan penyaluran dana berkenaan.

Katanya MOTAC wajar menggunakan dana sedia ada seperti Tabung Infrastruktur Pelancongan sebanyak RM1 bilion dan Tabung Khas Pelancongan (SFT3) untuk diberikan kepada penggiat industri supaya dapat memulihkan kembali sektor tersebut dengan segera.

“Skim Galakan Melancong (GAMELAN) juga wajar dipercepatkan pembayaran semula kepada penggiat sektor pelancongan kerana ini bukanlah masanya untuk melayan karenah birokrasi seperti menunggu kesemua pegawai bermesyuarat sebelum sesuatu kelulusan dibuat,” menurutnya dalam kenyataan semalam.

Pada 9 Julai lepas, Ketua Setiausaha MOTAC, Datuk Dr Noor Zari Hamat berkata kementerian itu dan BNM akan mengumumkan mekanisme di bawah skim Pembiayaan Pelancongan PENJANA (PTF) pada pertengahan bulan ini yang bernilai RM1 bilion.

Sementara itu, Mohd Khalid mencadangkan agar kerajaan negeri, melalui pihak berkuasa tempatan, dapat memberikan pengecualian cukai pintu mahupun cukai tanah kepada penggiat pelancongan bagi membantu industri tersebut bangkit semula.- Bernama

See author's posts


‘Bujang Berani’ disemadikan di Makam Pahlawan

KUCHING: Jasad ‘Bujang Berani’ mendiang Datuk Sarjan (B) Awang Raweng selamat disemadikan di Makam Pahlawan, Taman Budaya di sini pada jam 11.35 pagi, semalam.

Sejurus sahaja upacara penghormatan terakhir oleh ahli keluarga dan kenamaan yang hadir di Dewan Suarah berakhir, keranda mendiang dibawa berangkat ke Makam Pahlawan sekitar jam 10.50 pagi.

Setelah selamat tiba pada jam 11.15 pagi, keranda mendiang yang diusung oleh Kumpulan Pengusung Anggota Tentera Dibawah Naungan Satu Division disambut dengan tabik hormat oleh Angkatan Tentera Malaysia (ATM) dan veteran-veteran tentera serta wakil polis yang hadir.

Upacara pengkebumian dimulakan dengan tiupan tentuang “Last Post” oleh Anggota Peniup Tentuang ATM.

Upacara diteruskan dengan bertafakur yang diketuai Reverend Canon Roannie W. Cannidy, dan disusuli dengan tiupan tentuang “Rouse”.Di kesempatan itu, Timbalan Ketua Menteri, Datuk Amar Douglas Uggah Embas yang mewakili Kerajaan Sarawak menyerahkan bendera Jalur Gemilang kepada anak mendian, Panggau Awang.

Sejurus itu, Panglima Medan Timur Tentera Darat (PMTTD) Leftenan Jeneral Datuk Mohd Zakaria Yadi turut berkesempatan menyerahkan bendera ATM kepada anak perempuan mendiang, Doris Awang sebagai tanda penghormatan ATM atas jasa dan pengorbanannya.

Upacara diteruskan dengan peletakan kalung bunga di pusara mendiang yang dilakukan oleh Uggah, diikuti Setiausaha Kerajaan Negeri, Datuk Amar Jaul Samion, Penasihat Pertahanan Tentera Diraja British selaku Pesuruhjaya Tinggi British ke Malaysia Kapten Simon Hindmarsh, dan diakhiri Ketua Polis Sarawak Datuk Aidi Ismail.

Upacara pengkebumian berakhir pada jam 11.50 pagi dengan dipenuhi rasa hiba dan duka.

Sementara itu, Zakaria yang ditemui selepas upacara tersebut menzahirkan ucapan takziah kepada keluarga mendiang bagi pihak ATM.

“Meskipun upacara ini kelihatan ringkas, namun ia dilaksanakan mengikut adat istiadat ketenteraan yang penuh sentimental, seperti yang kami (ATM) berikan kepada kesemua pahlawan negara yang lain,” katanya.

Beliau mengucapkan jutaan terima kasih dan setinggi penghargaan kepada keluarga mendiang atas jasa dan bakti yang mendiang taburkan demi keamanan dan kesejahteraan negara.

Oleh Akmal Adib Yusup

See author's posts


Pembukaan sempadan Serikin bakal rancakkan ekonomi

KENANGAN… Lawatan Ketua Pengarah Kastam Malaysia, Dato Zazuli Johan dan Konsulat Jenderal Indonesia Radin Sigit Witjaksono ke Serikin bersama Datuk Henry Harry Jinep (tengah) di Bau, semalam.

BAU: Pembukaan Pos Kawalan Perbatasan di Serikin di Bau mampu merancakkan semula aktiviti ekonomi rentas sempadan setelah pandemik Covid-19 menular tiga tahun lepas.

Menurut Timbalan Menteri Pengangkutan Dato Henry Harry Jinep, pembukaan sempadan harus segera dibuka bagi faedah bersama penduduk di kedua-dua negara.

“Jangan tangguh lama-lama, orang kampung Serikin sudah mendirikan pondok dan gerai untuk menerima pengunjung dari Kalimantan,Indonesia.

“Pembukaan sempadan Serikin sudah tentu membawa faedah bersama,” kata Henry.

Beliau berkata demikian ketika ditemui semasa mengiringi lawatan Ketua Pengarah Kastam Malaysia Dato Zazuli Johan bersama Konsulat Jenderal Indonesia di Kuching Raden Sigit Witjaksono ke Serikin, semalam.

Ketika lawatan, Zazuli dan Raden turut melihat sendiri pembinaan Komplek Imigresen Dan Kastam (ICQS) milik Indonesia di Jagoi Babang, iaitu di seberang Serikin.

“Pembinaan ICQS milik Indonesia di Jagoi Babang akan siap sepenuhnya pada penghujung tahun ini.

“Perancangan untuk membina ICQS Serikin (milik Malaysia) hanya akan bermula pada tahun ini dan memerlukan tempoh tiga tahun untuk siap.

“Dan jika di sebelah pihak Indonesia siap, mereka kena tunggu selama tiga tahun sehingga proses pergerakan pengunjung menggunakan passport dipakai,”jelasnya

Beliau turut menambah sekiranya siap ICQS kelak kita masih menggunakan pas sementara. Terletak kira-kira 60km dari Kuching, Pasar Serikin menjual pelbagai barangan seperti pakaian, kasut, beg, perabot, tikar rotan termasuk buah-buahan serta sayuran.

Oleh AZREEN KERIA

See author's posts


Bantuan makanan legakan warga Tatau

TATAU: Penduduk Kampung
Dagang Tatau berterima kasih kerana menerima bantuan makanan yang dianggap
dapat meringankan beban penduduk sepanjang Perintah Kawalan Pergerakan (PKP)
dikuatkuasakan sejak 18 Mac lalu.

Ketua Kampung (KK)
Satem Ghapar berkata, dengan adanya bantuan tersebut bukan sahaja membantu
mereka malah telah menunjukkan keprihatinan kerajaan dan wakil rakyat di
kawasan terbabit.

“Kita bersyukur kerana
menerima bantuan khususnya disalurkan menerusi kerjasama pihak wakil rakyat dan
pihak Pejabat Daerah Tatau bersama agensi lain yang terlibat,” katanya.

Beliau berkata demikian
dalam satu upacara ringkas penyerahan bantuan bencana menghadapi PKP bagi
mengekang penularan wabak Covid-19, semalam

Bantuan tersebut telah
diagihkan kepada Ketua Isi Rumah (KIR) di kampung terbabit dengan melibatkan
seramai 151 penerima.

Dalam pada itu, bagi
mengelak penduduk bersesak-sesak dan mematuhi penjarakkan sosial, bantuan telah
diagihkan mengikut masa dan berperingkat-peringkat.

“Kami penduduk kampung
amat memahami penat lelah para petugas yang terpaksa turun padang menyalurkan
bantuan ketika ini oleh itu kita berterima kasih kepada mereka,” katanya.

Sumbang berkenaan turut
diserahkan oleh Setiausaha Sulit kepada ADUN Kakus iaitu Thomas Angkuh dengan
kerjasama pihak Pejabat Daerah Tatau.

See author's posts


Patuhi SOP sambut Tahun Baharu Cina

DEBAK: Masyarakat Cina di Debak yang bakal menyambut Tahun Baru Cina diingatkan agar sentiasa mematuhi garis panduan (SOP) yang ditetapkan dan menyambut perayaan kali ini secara sederhana.

Ahli Dewan Undangan Negeri (ADUN) Saribas, Mohammad Razi Sitam menjelaskan sambutan Tahun Baru Cina pada tahun ini mungkin tidak dapat diadakan ekoran pandemik Covid-19 yang masih belum lagi menunjukkan sebarang penurunan kes di Sarawak.

Katanya, apa yang penting, rakyat perlu sentiasa peka dan menjaga SOP bagi memastikan pandemik Covid-19 tidak terus merebak di negeri ini ketika musim perayaan.

“Ketika dilanda pandemik ini, kita tidak ada banyak pilihan kecuali terus mengamalkan SOP, dimana kemungkinana besar sambutan Tahun Baharu Cina pada tahun ini tidak dapat diadakan supaya Covid-19 ini dapat dihapuskan secepat mungkin.

“Saya percaya jika semua pihak bekerjasama, perayaan pada tahun-tahun akan datang kembali meriah dan kita dapat hidup dalam suasana normal semula,” katanya semasa menyerahkan sumbangan limau kepada komuniti Cina yang tinggal di daerah Kecil Debak dekat sini semalam.

Razi berkata, pandemik Covid-19 menyebabkan banyak aktiviti terpaksa dihadkan termasuk majlis perayaan supaya wabak dapat disekat dengan lebih berkesan tetapi ia masih dapat mengeratkan hubungan rakyat berbilang kaum.

“Kita faham bahawa rakyat masih risau kemungkinan akan wujud kluster baharu ketika aktiviti kunjung-mengunjung diadakan. Apa yang penting dalam hal ini, adalah pelaksanaan SOP dan sentiasa mengikuti arahan terkini dari Kementerian Kesihatan Malaysia (KKM).

“Rakyat pastinya memahami situasi ini tetapi seeloknya kita semua sentiasa bertoleransi antara satu sama lain, saling ingat mengingatkan mengenai pentingnya pelaksanaan SOP,” ujarnya.

Tambah Razi, apa yang dilakukan sekarang adalah norma baharu kehidupan yang memerlukan kerjasama dan pengorbanan daripada semua meskipun tidak selesa dan kadangkala menyusahkan.Sementara itu, Razi turut menzahirkan rasa terima kasih kepada komuniti kaum itu yang bertungkus lumus selama ini membantu melonjakkan ekonomi di pekan itu.

Dalam masa yang sama, beliau turut berbangga dengan perpaduan semua kaum khususnya di DUN Saribas dengan sentiasa saling menghormati adat dan budaya mengikut kepercayaan masing-masing.

Turut menerima sumbangan limau berkenaan warga pendidik dari SJK Chung Hua (C) Debak. Hadir sama, Temenggung Piee Alwi.

Oleh ADI SAFARMAN

See author's posts


Shelly sukar digugat

SHELLY-An Fraser-Pryce menjuarai 100 meter wanita di Liga Berlian Paris.

SHELLY-Ann Fraser-Pryce menyamai catatan terbaiknya musim ini untuk menjuarai acara 100 meter (m) wanita di Liga Berlian Paris awal pagi semalam.

Juara Olimpik dua kali dari Jamaica berusia 35 tahun itu sukar digugat apabila mencatat 10.67 saat (s) mengatasi jaguh Britain, Daryll Neita di tempat kedua yang mencatat masa terbaiknya 10.99s manakala tempat ketiga milik atlet Ivory Coast, Marie-Josee Ta Lou.

Shelly mencatat masa yang sama di Nairobi pada Mei lalu. “Ia perlumbaan yang hebat dan saya gembira dengan catatan saya,” kata Shelly selepas mencatat masa ke-12 terpantas dalam sejarah. “Ia memotivasikan saya untuk lebih laju.”

Sementara itu, Ukraine mendominasi acara lompat tinggi wanita selepas Yaroslava Mahuchikh muncul pemenang dengan ketinggian 2.01m, Iryna Gerashchenko (1.98m) kedua dan Yuliya Levchenko (1.95m) ketiga.

Atlet Afrika Selatan, Luxolo Adams mencipta kejutan apabila meraih emas 200m lelaki dengan catatan 19.82s mengetepikan cabaran Alexander Ogando di tempat kedua manakala Mouhamadou Fall dari Perancis ketiga. Pemenang emas Olimpik dari Kanada, Andre de Grasse ketinggalan di tempat keempat.-AFP

See author's posts


H2ornbill, H2biscus dijangka beroperasi 2027

KUCHING: Dua loji hidrogen mega, H2ornbill dan H2biscus yang dibina di Bintulu dijangka beroperasi dalam tempoh empat tahun lagi (2027).

Ia sekali gus akan meletakkan Bintulu sebagai pemain utama dalam ekonomi hidrogen hijau sekali gus meningkatkan peralihan Sarawak ke arah tenaga mampan.

Premier Sarawak Datuk Patinggi Tan Sri Abang Johari Tun Openg berkata, kedua-dua projek itu dibangunkan oleh SEDC Energy dengan kerjasama konsortium multinasional.

Termasuk Sumitomo, ENEOS, Samsung Engineering, Lotte Chemicals, Posco dan Petroliam Nasional Berhad (melalui Gentari) untuk menubuhkan Hab Hidrogen Hijau Bintulu.

“Projek ini akan menjadi asas ekonomi hidrogen hijau Sarawak dan projek penanda aras berskala dunia.

“Sehingga kini, kedua-dua projek telah menyelesaikan kajian kebolehlaksanaan mereka dan dijangka meneruskan ke peringkat reka bentuk kejuruteraan akhir hadapan (FEED) dalam beberapa bulan akan datang, tertakluk kepada perincian dimuktamadkan dalam kajian kebolehlaksanaan sebelum memasuki peringkat FEED komprehensif,” katanya.

Beliau berkata demikian pada Sidang Kemuncak dan Ekspo Minggu Tenaga Antarabangsa (IEW) 2023 di Pusat Konvensyen Borneo Kuching (BCCK), hari ini.

Dengan projek itu dijangka memberi impak yang ketara kepada landskap tenaga global, Abang Johari mendedahkan bahawa keputusan pelaburan terakhir untuk ‘Train H2ornbill’ dijadualkan pada suku kedua 2025, manakala ‘Train H2biscus’ dijangka mendapat kelulusan pada suku pertama 2024.

Bagaimanapun, kedua-dua kemudahan itu dijangka beroperasi pada 2027.

Disamping itu, SEDC Energy juga sedang membangunkan Loji Pengeluaran Hidrogen Rembus domestik dan Stesen Minyak untuk menyokong projek Sistem Pengangkutan Bandar Kuching (KUTS).

Loji Hidrogen Rembus dijangka siap pada 2025.

Oleh NUR AIN OTSMAN

See author's posts


Tiada bukti Covid-19 berasal dari China

OSLO: CHINA terus mempertahankan pendirian bahawa tiada bukti kukuh menunjukkan Covid-19 bermula di negara republik itu.

Menteri Luar Wang Yi menegaskan, isu melibatkan virus itu tidak sepatutnya dipolitikkan dan tidak seharusnya ada stigma terhadap China.

Malah, kata Wang pada Khamis, China merupakan negara pertama yang melaporkan kejadian jangkitan Covid-19 kepada Pertubuhan Kesihatan Sedunia (WHO).

Namun, kajian yang lebih menyeluruh perlu dilakukan bagi memastikan dari mana virus itu berasal.

“China adalah negara pertama yang membuat laporan kepada WHO dan negara-negara lain mengenai kemunculan virus itu. Ia tidak bermakna virus itu berasal dari China.

“Dan, sebenarnya, sejak beberapa bulan lalu, kami telah memperoleh laporan dan maklumat baru yang menunjukkan virus itu muncul di negara lain, dan kebanyakannya berlaku lebih awal dari China,” katanya.

Beliau berkata demikian di Oslo, semasa lawatannya ke Norway, sempena siri jelajahnya ke lima negara Eropah termasuk Perancis, Jerman dan Belanda.

Tegas beliau, kajian terperinci perlu dilakukan bagi memastikan negara asal yang membawa wabak berkenaan.

“Jadi, di mana virus itu bermula dan bagaimana ia bermula? Semuanya adalah tentang sains. Ia sepatutnya diserahkan kepada saintis dan pakar perubatan untuk mengendalikan kajian. Ia tidak sepatutnya dipolitikkan atau dijadikan stigma,” tambahnya lagi.

Tambah Yi lagi, hubungan China-Norway akan terus ditingkatkan pasca Covid-19.

Sebelum ini, Presiden Amerika Syarikat Donald Trump lantang mengkritik China dengan bertegas menggelar koronavirus itu sebagai Virus China kerana mendakwa ia berasal dari sebuah makmal yang dibangunkan di negara republik itu.-AFP

See author's posts


Stadium Mini Balingian bakal dinaik taraf

PENDUDUK di Balingian bakal mendapat kemudahan sukan yang lebih baik dengan pelaksanaan projek naik taraf Stadium Mini dalam masa terdekat ini.

Berita yang amat ditunggu oleh peminat  sukan tempatan itu telah didedahkan oleh Ahli Dewan Undangan Negeri Balingian(ADUN)  Abdul Yakub Arbi, semalam.

“ Kita telah memutuskan untuk tidak meroboh stadium sedia ada tetapi sebaliknya menaiktarafkannya. Projek  ini akan dilaksanakan dengan kos sebanyak RM9 juta dengan naik taraf padang yang  sedia ada untuk menjadi  padang ‘standard’ dan lengkap  dengan  sistem peparitan yang sesuai,” tambahnya.

Menurutnya lagi, setelah selesai fasa pertama yang akan menelan kos sebanyak RM9 juga  itu siap kelak  mereka  melaksanakan  fasa 2 nanti.

“Kita belum mencadangkan bila fasa seterusnya nanti dan hanya sebagai makluman ia adalah termasuk pembinaan  Grand Stand untuk stadium serta Stadium Tertutup. Namun bila dan berapa kos untuk fasa 2 belum diketahui lagi,” katanya.

Beliau berkata demikian ketika berucap merasmikan Program Sepakat@Komuniti Pembudayaan Norma Baharu: Putuskan Rantaian Covid-19 Daerah Balingian yang berlangsung di Balai Raya Kampung Lintang Balingian.

Beliau turut menyentuh tentang  Pembinaan Masjid Baharu Kuala Balingian yang akan menelan kos RM10 juta, Waterfront di Pasar Lama Balingian dan Projek pemulihan koridor Sungai  Batang Balingian dan Lembangan (sekitar Tapak Acara Bederun, Medan Selera, Parkir di Dewan Masyarakat Balingian, Pejabat Daerah Kecil Balingian(RM5 juta), Pejabat Majlis Daerah Dalat dan Mukah(MDDM) Cawangan Balingian(RM5 juta) selain projek mega, SMK Balingian.

“Selain daripada dilaksanakan di bawah Projek Transformasi Luar Bandar(RTP), dana juga datangnya terus daripada Ketua Menteri. Ini menunjukkan betapa prihatinnya beliau terhadap keperluan penduduk terutamanya bagi masyarakat di luar bandar ini,” ujarnya.

Beliau juga mendedahkan  selain itu mereka harus menggunakan peruntukan MRP sebanyak RM5 juta setahun.

“Pruntukan MRP ini harus dihabiskan untuk tahun ini kerana kawasan Dewan Undangan Negeri (DUN) Balingian ini sangat besar. saya harus pandai membahagikan peruntukan ini,” ujarnya.

See author's posts


Medan lahirkan atlet bertaraf dunia

SELAIN menyemarakkan semangat persaingan yang sihat di kalangan murid-murid yang menyertai acara dipertandingkan, kejohanan ke-71 Sukan Tahunan Sekolah Kebangsaan (SK) St Michael Entingan, Samarahan juga dilihat berupaya melahirkan atlet yang bakal membawa cabaran Sarawak pada masa akan datang.

Malah, menurut Guru Besar SK St Michael Entingan, Andi Bakeh ia bukan sahaja mampu menaikkan nama Sarawak di peringkat kebangsaan tetapi turut berhasrat agar murid-murid dari sekolah tersebut akan menjadi ‘ikon’ sukan di pentas antarabangsa nanti.

Katanya, kejohanan kali ini juga bakal memberi pengalaman yang menyeluruh kepada semua murid dalam menyertai acara-acara yang dipetandingkan sekali gus menampilkan insan yang cergas dari segi mental dan fizikal.

“Matlamat sukan tahunan ini adalah berfokus untuk mendedahkan murid-murid SK St Michael bersaing dalam acara-acara olahraga serta mencungkil bakat mereka bagi diketengahkan ke tahap yang lebih tinggi,” kata beliau pada majlis penutupan baru-baru ini.

Andi menambah, untuk kejohanan kali ini secara keseluruhannya semua peserta yang bertanding telah menunjukkan semangat juang yang tinggi dalam mengejar impian sebagai seorang ‘juara’ dan saling memberi persaingan antara satu sama lain.

“Saya berharap dengan semangat yang ditunjukkan itu akan terus ditanamkan di dalam jiwa mereka sekali gus akan membawa kejayaan yang lebih besar pada masa mendatang,” ujar beliau.

Sementara itu,Kontinjen Rumah Biru berjaya muncul juara pada kejohanan kali ini selepas mengetepikan cabaran Rumah Hijau di tempat kedua manakala Rumah Merah dan Rumah Kuning masing-masing menduduki tempat ketiga dan keempat.

Paling mencuit tumpuan pada kejohanan kali ialah gelagat seorang peserta iaitu Leophillus Dluffy berusia lima tahun yang menyertai acara 50 meter berganti-ganti telah berlari melawan arah sehingga viral di media sosial baru-baru ini.

Carlisto Manju dan Clarissa Casandra pula telah dipilih sebagai olahragawan dan olahragawati semantara olahragawan harapan serta olahragawati harapan disandang Edmand Rasau dan Jovinia Ritha Maria.

See author's posts


Mangsa kebakaran terima bantuan

BINTULU: Mangsa kebakaran rumah panjang Rh. Eloh di Kampung Banjai, Sungai Segan, Ulu Sebauh turut mendapat perhatian daripada Ahli Parlimen Bintulu, Dato’ Seri Tiong King Sing.

Beliau yang diwakili oleh Ketua Politik Parti Demokratik Progresif (PDP) Bintulu, Ukar Kelayang menyerahkan bantuan berbentuk keperluan asas dan wang tunai kepada Tuai Rumah Eloh Jugah.

Bantuan tersebut diharap dapat meringankan penghuni rumah panjang berkenaan selepas kediaman mereka musnah dalam kebakaran pada petang Khamis lalu.

Dalam kebakaran itu, rumah panjang 24 pintu tersebut telah musnah dijilat api dan menyebabkan 135 penghuni rumah panjang terbabit telah hilang tempat berteduh.

Sejurus mendapat maklum berhubung kejadian itu, Tiong segera mengarahkan kakitangan di Pusat Khidmat Masyarakat Bintulu turun padang bagi meninjau keadaan.

See author's posts


IoT permudah pengurusan Covid-19

Ketika pandemik Covid-19 melanda, gaya hidup manusia di seluruh dunia berubah sepenuhnya. Manusia mula menyesuaikan diri dengan norma-norma baharu seperti cuti panjang yang tidak dijangka, bekerja dari rumah, penjarakan fizikal, penggunaan pelitup muka,  penggunaan cecair pencuci tangan, pergerakan terhad dan banyak lagi.

Meskipun demikian, kelangsungan hidup perlu berterusan.  Justeru teknologi mengambil tempat paling besar dengan di dalam kehidupan manusia  ketika ini. Mahu atau tidak, manusia mula memanfaatkan sepenuhnya Internet of Things (IoT) bagi pelbagai urusan.

Menurut  Pengurus Besar Sarawak Multimedia Authority (SMA), Dr. Zaidi Razak, sebagai peranti yang boleh dikesan dan berhubung dengan internet, IoT digunakan dengan meluas di dalam pengurusan Covid-19.

Telefon pintar merupakan antara yang IoT yang paling banyak digunakan untuk penjejakan digital kerana peranti ini dapat mengesan, merekod dan melaporkan maklumat penting (seperti lokasi, nombor telefon, nama pengguna, tempat dilawati, dan suhu badan) secara cepat dan tepat.

“Aplikasi-aplikasi telefon pintar seperti MyTrace, MySejahtera, COVIDTrace, Qmunity, dan Digital Surveillance digunakan secara sangat meluas. Aplikasi-aplikasi ini mencatatkan jutaan rekod pengesanan kontak sepanjang tempoh perintah kawalan pergerakan,” kata beliau.

Melalui aplikasi-aplikasi ini, kawalan pergerakan ke dalam negara/negeri serta antara daerah juga dapat dijalankan dengan lebih berkesan. Aktiviti melanggar peraturan semasa dapat dilaporkan dan tindakan dapat diambil dengan cepat.

Beliau menambah kata, setiap aplikasi laman sesawang dan mobil Sarawak memainkan peranan masing-masing untuk menyokong dan melengkapkan keupayaan Jawatankuasa Pungurusan Bencana Negeri (JPBN) bagi menangani penularan jangkitan Covid-19 di Sarawak.

Malah ia juga memainkan peranan penting di dalam aspek seperti kesihatan, kewangan, sosial dan keseluruhan urusan.

Kesihatan

Di dalam aspek kesihatan, antara aplikasi yang paling berguna di dalam pengurusan Covid-19 kata Dr. Zaidi adalah:

enterSarawak dan eHDF yang dibangunkan oleh SMA yang digunakan di pintu-pintu masuk  untuk mengawal kemasukan pengembara  ke Sarawak dan memastikan mereka mematuhi arahan kawalan pergerakan. Aplikasi ini membolehkan pihak-pihak berkuasa mengesan kontak jangkitan yang diimport dengan segera dan dengan membanteras perebakan wabak Covid-19 dengan pantas.

CovidTrace merupakan aplikasi pengesanan kontak menggunakan teknologi bluetooth serta kod QR pada pejabat kerajaan, premis perniagaan dan tapak pembinaan untuk mengenalpasti sesiapa yang terdedah kepada orang yang kemudiannya didapati dijangkiti Covid-19. Aplikasi ini akan memaklumkan pengguna untuk tindakan segera sekiranya terdedah kepada jaangkitan.

Qmunity merupakan satu lagi aplikasi pengesangan kontak menggunakan kod QR dan tertumpu kepada premis perniagaan. Aplikasi ini agak popular dengan bilangan pegnguna yang menjangkau hampir setengah juta orang.

Aplikasi CovidTrace dan aplikasi Qmunity merupakan aplikasi yang dilaksanakan secara CSR oleh syarikat milik kerajaan dan syarikat swasta dan telah digunakan sejak awal tempoh Perintah Kawalan Pergerakan (PKP) sebelum adanya aplikasi lain seperti MySejahtera yang berfungsi seperti CovidTrace dan Qmunity.

Aplikasi i-Alerts bagi Jawatan Kuasa Pengurusan Bencana Negeri Sarawak menerima laporan berkenaan insiden bencana secara terus daripada rakyat dan mengambil tindakan sewajarnya. Aplikasi ini juga menyebarkan pengumuman, maklumat statistik dan arahan rasmi kepada pengguna.

Kewangan

Dari sudut kewangan pula,  aplikasi dompet digital Sarawak Pay telah membolehkan transaksi urusan jual beli dan bayaran bil dilaksanakan secara online dan selamat, tanpa kontak.

Aplikasi ini turut membolehkan Bantuan Khas SarawakKu Sayang (BKSS) 2.0 disalurkan dengan segera kepada semua penjaja dan peniaga-peniaga kecil yang layak. Bilangan pengguna aplikasi ini telah meningkat dengan ketara dalam tempoh pandemik ini dan kini telah mencecah 430 ribu orang.

Sosial

Dari segi sosial, aplikasi media sosial seperti facebook, whatsapp, wechat digunakan untuk mendekatkan orang ramai secara maya.

Aplikasi ini turut digunakan oleh peniaga bagi mempromosi serta menjual barangan atau perkhidmatan mereka secara atas talian,  khususnya semasa PKP.

“Selain itu, aplikasi persidangan video seperty zoom, Google Meet, Webex dan sebagainya digunakan secara meluas untuk urusan sosial mahupun urusan rasmi,” kata Dr. Zaidi.

Secara keseluruhan kata beliau, semua aplikasi ini memberi manfaat kepada warga Sarawak sepanjang tempoh pandemik ini.

“Selain aplikasi-aplikasi yang dinyatakan, terdapat juga pebagai aplikasi atas talian yang memudahkan aktiviti harian seperti belian secara atas talian,   servis penghantaran makanan atau barang runcit dari kedai atau pasar raya,

menjalankan aktiviti e-commerce atau jual-beli secara atas talian, berkomunikasi,

menjalankan aktiviti kerja, sekolah dan pelajar menjalankan aktiviti pendidikan dan pembelajaran secara atas talian dan sebagainya,” ujar beliau.

Pelbagai fungsi lain

Sebagai tambahan kata Dr. Zaidi, di dalam pengurusan bencana, IoT juga digunakan dalam aplikasi seperti iHydro oleh Jabatan Pengairan dan Saliran untuk memperoleh data paras air dan taburan hujan di stesen-stesen telemetri Jabatan tersebut.

Data-data paras air sungai dan taburan hujan digunakan untuk mengawas dan memberi amaran awal kejadian banjir atau kemarau.

IoT turut digunakan dalam pelbagai aplikasi Bandar Pintar dan Selamat seperti sistem Lampu Isyarat Pintar, Pengangkutan Awam, Rumah Pintar, Perkakasan Pintar, Sistem Bangunan Hijau, bangunan Pintar, dan sebagainya.

Jam tangan digital seperti Fitbit dan Smartwatch pelbagai jenama adalah peranti IoT boleh pakai di mana data-data seperti kadar denyutan jantung, jumlah langkahan, aktiviti bersenam dan lain-lain diambil dan diguna untuk pengurusan kesihatan si pemakai.

Oleh Haini Darani

See author's posts


Thailand lanjut perintah darurat

BANGKOK: Thailand melanjutkan pelaksanaan darurat bagi tempoh sebulan lagi, sehingga penghujung Ogos, bagi mengurangkan kesan gelombang kedua penularan jangkitan Covid-19, semasa negara itu sedang mula membuka pintu sempadannya kepada warga asing terpilih, termasuk pekerja migran dari negara asing.

Mesyuarat kabinet yang dipengerusikan Perdana Menteri Jen Prayuth Chan o-cha semalam meluluskan lanjutan itu, yang tempoh darurat pada asalnya dijadualkan Jumaat ini.

Jurucakap kerajaan Thailand, Narumon Pinyosinwat berkata kabinet hari ini bersetuju melanjutkan tempoh darurat, susulan nasihat daripada Majlis Keselamatan negara (NSC).

“Lanjutan itu adalah masih selaras dengan langkah kelonggaran terbaharu yang diumumkan sebelum ini, di mana semua perniagaan masih boleh kembali beroperasi,” katanya dalam persidangan media di sini hari ini.

Minggu lepas Pusat Pentadbiran Situasi Covid-19 Thailand (CCSA) bersetuju membenarkan warga luar yang terpilih, termasuk pekerja migran dari negara luar terutama Kemboja, Myanmar, Laos dan Vietnam yang terlibat dalam sektor infrastruktur dan industri makanan, untuk memasuki Thailand.

Selain itu pelancong perubatan, warga asing yang mengambil bahagian dalam persidangan antarabangsa, pameran perdagangan, kru produksi filem asing, dan pemegang kad Thailand Elite (pemegang visa kediaman bagi kemasukan yang kerap dan visa penduduk jangka panjang) adalah antara mereka yang dibenarkan memasuki Thailand.

Sejak pelaksanaannya pada 26 Mac hingga 30 April, Thailand melanjutkan perintah darurat negara itu sebanyak empat kali bagi memerangi Covid-19.

Sehingga kini Thailand merekodkan 3,298 kes Covid-19 dengan 58 kematian.

Dalam tempoh 24 jam sebelum ini, Thailand merekodkan satu kes baharu Covid-19, melibatkan seorang tentera Thailand yang baru pulang dari menjalani latihan di Hawaii, Amerika.- Bernama

See author's posts


Perlawanan uji kemampuan pemain

SKUAD Sarawak United FC yang berentap pada Kejohanan Piala Sabah Maju Jaya (Piala SMJ) 2022, akan memanfaatkan sepenuhnya perlawanan pramusim itu bagi mempersiapkan pasukan menghadapi saingan Liga Super musim ini.

Ketua jurulatih Sarawak United, E Elavarasan berkata kejohanan Piala SMJ adalah ruang baginya melihat sekali gus menilai prestasi pasukannya untuk menambah baik kualiti persembahan para pemain.

Katanya pada perlawanan itu nanti, skuadnya akan ditentang oleh dua pasukan yang beraksi di Liga Super iaitu Kedah Darul Aman serta Sabah FC selain cabaran daripada Kelantan yang beraksi di Liga Premier.

“Kita menyifatkan kejohanan tersebut merupakan medium terbaik bagi menguji kemampuan penuh skuad Sarawak United selain sebagai satu langkah proaktif yang berjaya dibuat skuad ini untuk menjimatkan kos.

“Menerusi kejohanan ini juga, kita tidak perlu ke serata negeri atau luar negara yang pastinya menelan kos tinggi, selain juga berharap kejohanan tersebut dapat dijadikan sebagai acara tahunan dengan menampilkan kelab hebat di negara ini,” ujarnya.

Elavarasan juga berkata mengenai pentingnya kejohanan itu untuk melihat keserasian para pemain skuad Kenyalang Emas itu dan langkah terbaik sebagai persediaan menghadapi saingan Liga Malaysia musim ini yang bakal berlangsung bulan depan.

Adalah dijangkakan bahawa kesemua kelab yang bertanding di dalam kejohanan piala tersebut akan menggunakan peluang tersebut untuk menguji keserasian pemain mereka bagi persediaan mengharungi Liga Malaysia kelak.

Sarawak United kini memiliki barisan pemain yang cukup ampuh oleh ramai pemerhati bola sepak susulan barisan pemain dan kejurulatihannya yang dianggap berkualiti dan berkemampuan.

Dalam pada itu, Sarawak United yang sepatutnya menentang Kedah Darul Aman pada petang Sabtu lalu, ditunda perlawanan ke hari semalam diatas faktor hujang pebat berterusan hingga ke malam.

Selepas menentang Kedah Darul Aman, skuad Elavarasan akan menentang Sabah FC pada 15 Februari dan akhir sekali Kelantan United pada 18 Februari dalam aksi SMJ Cup 2022.

See author's posts


Orang Utan, gaharu dan Rumah Manggat Berpadu dalam keharmonian alam

Jika orang lain terpaksa pergi ke taman-taman negara dan membayar tiket untuk melihat orang utan secara dekat tetapi bagi Tuai Rumah Manggat dan anak-anak buahnya di Ulu Menyang, Batang Ai, mereka hanya perlu keluar beberapa meter dari rumah panjang dan  kelibat orang utan boleh dilihat dengan mudah.

Haiwan yang mempunyai 97 peratus DNA manusia ini selesa menjadikan kawasan hutan berhampiran serta ladang gaharu milik penduduk rumah panjang sebagai taman permainan mereka.

Apabila alam, haiwan  dan manusia berpadu, akan wujudlah  keserasian dan keharmonian yang unik.  Mereka berkongsi khazanah alam ini dan bersama-sama menyumbang yang terbaik untuk kemakmurannya.

“Kelibat orang utan memang biasa kami lihat di kawasan berdekatan rumah panjang, ladang gaharu dan di kebun-kebun, terutama semasa musim buah-buahan.  Sarangnya juga dijumpai tidak jauh dari kawasan rumah panjang kami,” kata Tr. Manggat Meringai.

Pertembungan antara manusia dan mamalia ini di kawasan ini bukanlah secara sengaja, sebaliknya diusahakan dengan matlamat serampang dua mata iaitu untuk memelihara dan memulihara habitat semula jadi orang utan di Ulu Menyang dan dalam masa yang sama memberi sumber pendapatan tambahan kepada komuniti setempat.

Menurut Pengarah Hutan Sarawak, Datuk Hamden Mohammad, inisiatif pembukaan ladang gaharu ini dilancarkan oleh Jabatan Hutan Sarawak selepas diberi mandat oleh mantan Ketua Menteri, Pehin Sri Taib Mahmud dalam tahun 2013 demi memulihara kawasan berkenaan.

Program pemuliharaan di kawasan seluas 14,000 hektar ini disasarkan untuk  memberi sumber pendapatan kepada penduduk rumah panjang dan dalam masa yang sama mengekang penduduk dari membuka kawasan baharu untuk tujuan pertanian, lebih-lebih lagi kegiatan pertanian yang bersifat monokultur dan invasif.

Pokok gaharu (Aquilaria sp.) dipilih sebagai tanaman utama kerana ia mudah membesar, tidak alah kepada serangga dan penyakit, tidak memerlukan kawasan yang amat luas, spesies ideal untuk tanah Temuda (Tanah Adat Bumiputera), tidak memerlukan racun dan nilai gaharu lebih tinggi daripada tanaman lain.

Untuk komuniti pula, penanaman gaharu ini memberikan mereka sumber pendapatan baharu melalui damar dan daunnya yang boleh dijadikan teh premium.

Secara keseluruhannya penanaman gaharu yang mesra alam juga merupakan alternatif penjanaan pendapatan komuniti tanpa memusnahkan alam semula jadi.

Bagi orang utan pula, dengan adanya aktiviti pertanian terkawal, habitat mereka terpelihara.  Pada masa akan datang, haiwan ini boleh menjadikan ladang gaharu sebagai taman permainan mereka juga.

Ternyata percaturan yang dimulakan enam tahun lalu kini sudah menampakkan hasilnya.  Pokok gaharu tumbuh subur, penduduk Rumah Manggat sudah mula menuai daun gaharu sementara menanti pohonnya matang dan orang utan pula selesa dengan persekitaran ini.

Fenomena ini menggambarkan betapa indahnya keserasian  di antara manusia dan flora fauna ini sehingga projek ini memenangi Pingat Emas bagi Anugerah Kualiti Perkhidmatan Awam Negeri Sarawak (AKPANS) dalam kategori High Performance Team (HPT) pada tahun lalu.

SEJARAH LADANG GAHARU

Digelar sebagai Beginning Of A Journey, program ini mempunyai beberapa objektif utama iaitu memulihara biodiversiti dan integriti ekologi, mempromosi kebajikan dan melonjakkan kehidupan komuniti setempat, menjamin penggunaan tanah yang mampan dan dasar penerokaan hutan sifar sambil menjana pendapatan melalui pengeluaran teh gaharu, melaksanakan model pemuliharaan perniagaan di Sarawak dan merangsang pengeluaran produk pelancongan berasaskan gaharu.

Sejarahnya awal ladang gaharu ini bermula daripada ekspedisi penyelidikan dalam tahun 2012 dan 2013 oleh Jabatan Hutan Sarawak (JHS) yang menemui lebih 1,000 sarang orang utan di kawasan Ulu Menyang di Batang Ai.

Penemuan sarang orang utan di Menyang Taih ini melambangkan hutan hujan dalam keadaan baik.

Hamden berkata, mamalia ini sukakan habitat yang tidak banyak gangguan.  Justeru kelompok haiwan ini akan memilih tempat yang terlindung dan jauh dari penempatan manusia.

Ekoran penemuan ini, JHS membuat keputusan untuk melindungi kawasan tersebut dengan pendekatan yang belum pernah dilaksanakan sebelum ini iaitu dengan mewujudkan persekitaran baik untuk mamalia yang tersenarai di dalam kategori Haiwan Terlindung Sepenuhnya di negeri ini.

JHS kemudian berbincang dengan penduduk kampung di sekitar kawasan Ulu Menyang untuk menjaga kawasan habitat orang utan dan telah memilih Rumah Manggat sebagai komuniti perintis bagi projek penanaman gaharu.

Kerjasama di antara JHS dan Rumah Manggat ini  dimulakan dalam tahun 2014 dengan hanya menanam beberapa anak pokok gaharu sebagai percubaan.

Dalam tahun 2016, jumlah pokok di tambah kepada 3000.  Pada tahun 2017, WWF-Malaysia turut serta di dalam projek ini dan pada tahun yang sama jumlah anak pokok bertambah kepada 11,000.

WWF-Malaysia bertindak sebagai penyumbang dana untuk pembelian anak pokok gaharu, manakala pembekalnya adalah Aquilaria Plantation Sdn Bhd.

Bagi mempercepatkan proses penanaman anak-anak pokok, JHS telah membawa masuk sukarelawan yang terdiri daripada pelajar institusi pengajian tinggu untuk membantu penduduk Rumah Manggat.

Ini memandangkan populasi Rumah Manggat agak rendah dengan hanya 40 orang sahaja dan kebanyakannya terdiri daripada warga berusia.

Kini sebanyak 14,000 anak pokok gaharu telah ditanam di atas tanah yang dinyahgred seluas 5.5 hektar.

Sehingga kini hanya Rumah Manggat sahaja yang terlibat di dalam projek ini dan memberi manfaat kepada semua isi rumah di rumah panjang 15 pintu ini.

MANFAAT

Sementara itu, menurut Pengurus Projek Inisiatif Iklim Antarabangsa, WWF-Malaysia Cynthia Chin, projek penanaman gaharu ini bukan sahaja memberi manfaat kepada penduduk tempatan, tetapi juga kepada orang utan dan alam sekitar.

Menerusi projek ini, penduduk kampung dapat menjana pendapatan sampingan melalui penjualan daun gaharu yang akan diproses menjadi teh gaharu.

Di samping itu, mereka juga mendapat pendapatan dari pelawat-pelawat yang menggunakan khidmat inap desa yang disediakan.

Dengan pendapatan sampingan ini, penduduk kampung tidak lagi membuka kawasan baharu untuk tujuan pertanian.

Selain itu, kawasan yang ternyahgred dapat dipulihkan apabila tanah tersebut digunakan untuk projek penananam pokok.

Keadaan ini kemudiannya akan mengalakkan pertumbuhan tumbuhan asal di kawasan tersebut kerana pokok gaharu merupakan spesis tempatan dan tidak bersifat invasif.

Kaedah penjagaan pokok gaharu juga bersifat mesra alam. Menariknya, penduduk kampung akan membuang sendiri ulat yang terdapat pada pokok gaharu sebagai langkah pengawalan serangga perosak.

Baja yang digunakan pula baja jenis kompos yang boleh memperbaiki struktur tanah. Segala manfaat tersebut secara tidak langsung dapat memelihara, memuliharadan mengekalkan habitat semula jadi orang utan di kawasan Ulu Menyang.

Oleh Haini Darani

See author's posts


Karius sertai Union Berlin secara pinjaman

JERMAN BUNDESLIGA

PENJAGA gol Liverpool, Loris Karius menyertai pasukan Bundesliga, Union Berlin dengan pinjaman sepanjang musim, kata juara Liga Perdana Inggeris itu semalam.

Perpindahan itu bermakna pemain berusia 27 tahun itu akan menghabiskan tiga musim berturut-turut di luar Anfield setelah bermain secara pinjaman di Beskitas selama dua tahun terakhir.

Karius tidak membuat penampilan yang kompetitif untuk Liverpool sejak melakukan dua kesalahan berharga ketika pasukan Jurgen Klopp tewas 3-1 dalam final Liga Juara-Juara UEFA 2018 kepada Real Madrid.

Pemain dari Jerman itu menyertai Liverpool dari Mainz pada 2016 dan gembira dapat pulang ke tanah air.

Karius memberitahu laman web Union: “Saya menantikan peluang baru saya di Berlin dan saya gembira dapat kembali bermain dalam Bundesliga.“Union adalah sebuah kelab istimewa, yang telah mendapat penghormatan yang tinggi, bukan hanya dengan kenaikan pangkat ke Bundesliga.

“Saya ingin memainkan peranan saya dalam perkembangan positif ini dan membantu mencapai matlamat besar untuk kekal dalam Bundesliga.”

Karius dapat membuat penampilan sulung menentang bekas kelabnya ketika Union menghadapi Mainz pada Jumaat. – AFP

See author's posts


Polis suraikan petunjuk perasaan

LERAIKAN PETUNJUK PERASAAN… Polis melepaskan tembakan gas pemedih mata ke arah pelajar semasa perhimpunan menentang langkah untuk melanjutkan mandat presiden di Jakarta pada 11 April 2022. • Foto AFP

JAKARTA: Polis Indonesia terpaksa melepaskan gas pemedih mata untuk menyuraikan penunjuk perasaan di tengah ibu kota Jakarta, susulan bantahan terhadap keputusan rasmi yang mengumumkankan Joko Widodo atau Jokowi muncul pemenang pilihan raya Presiden Indonesia (PilPres) 17 April lalu.

Jokowi mendapat 55.5 peratus undi mengatasi pesaingnya Jeneral Prabowo Subianto yang mendapat 45 peratus undi.

Komisi Pemilihan Umum (KPU) Indonesia mengumumkan keputusan itu pada Selasa sehari lebih awal dari yang dijadualkan, selepas proses pengiraan undi di 813,350 Tempat Pembuangan Suara atau pusat pengundian, selesai 11.30 malam, Isnin.

Perhimpunan yang bermula sejak Selasa malam itu bagaimanapun berakhir dengan aman dengan majoritinya dihadiri penyokong Prabowo.

Polis terpaksa mengambil tindakan itu selepas sekumpulan penunjuk perasaan membaling mercun ke arah anggota polis yang berkawal.

Susulan pengumuman itu, pada Selasa Prabowo berkata dia akan mengambil langkah mengikut undang-undang yang ada bagi mempertahan perlembagaan negara itu dan mandat rakyat.

Sebuah agensi pemantau pilihan raya, pada Isnin menyangkal berlakunya penipuan secara sistemetik sepanjang perjalanan pilihan raya kerana tiada bukti kukuh dikemukakan.

Pemerhati dan penganalisis pilihan raya juga berkata proses pengundian berjalan secara bebas dan adil.  – Agensi

See author's posts


PELIHARA KESEIMBANGAN HUTAN

KUCHING: Ladang hutan diharap dapat mengurangkan tekanan ke atas hutan semula jadi di negeri ini selain dapat meningkatkan penutupan hutan negeri untuk mengurangkan kesan rumah hijau, kata Ketua Menteri, Datuk Patinggi Abang Johari Tun Openg.

Katanya, Sarawak komited untuk memelihara keseimbangan hutan yang baik untuk selama-lamanya termasuk pemuliharaan biodiversiti dan fungsi ekosistem.

“Ini bermakna lebih banyak kayu mesti diperoleh daripada sumber lain. Ladang hutan menawarkan sumber kayu yang menjanjikan.

“Ladang hutan yang diuruskan secara intensif dan mampan perlu memainkan peranan penting untuk memenuhi permintaan yang semakin meningkat untuk produk kayu dan mengelakkan pengurangan lagi hutan semula jadi,” ujarnya.

Beliau berkata demikian pada Majlis Perasmian ‘3rd  International Union Of Forest Research Organizations (IUFRO) Acacia Webinar 2021’ di Dewan Undangan Negeri (DUN) Sarawak, di sini, semalam.

Tambahnya, ladang hutan juga diiktiraf sebagai bahagian penting dalam pendekatan strategik untuk pengurusan sumber hutan yang mampan.

“Memandangkan trend penurunan pengeluaran balak dari hutan semula jadi tropika kita, adalah amat penting untuk meningkatkan skala operasi dan produktiviti ladang hutan dengan cekap bagi menghasilkan kayu balak berkualiti yang mencukupi untuk mengimbangi kekurangan bekalan balak daripada hutan semula jadi,” jelasnya.

Pada 1996, Sarawak memulakan penanaman hutan secara besar-besaran sebagai strategi jangka panjang ke arah menyediakan sumber bahan kayu baharu untuk industri berasaskan kayu di negeri ini.

Dengan penanaman spesies yang berkembang pesat, Kerajaan Sarawak berharap untuk mewujudkan sejuta hektar industri hutan menjelang 2025.

Webinar yang bermula semalam merupakan platform yang sangat penting untuk menjalinkan rangkaian, perkongsian maklumat yang diharap akan membawa kepada banyak kerjasama terutama bagi mereka yang terlibat dalam industri perladangan hutan.

“Kita di Malaysia, khususnya Sarawak, masih agak ketinggalan berbanding negara Asia lain dalam pembangunan ladang hutan.

“Penyelidikan dan Pembangunan (R&D) adalah salah satu inisiatif utama untuk menangani jurang yang dihadapi seperti ketiadaan bahan penanaman berkualiti tinggi, kejadian perosak dan penyakit, spesies yang sesuai untuk ditanam antara lain, yang perlu ditangani secara holistik bagi memastikan kejayaan mencapai objektif utama pembangunan ladang hutan,” katanya.

Oleh NUR AIN OTSMAN

See author's posts


CITRA TANAH AIR

ANDAI disebut nama Czeslaw Milosz, mungkin ramai yang tidak mengetahuinya.  Penyair, penulis prosa, penterjemah dan diplomat yang berasal dari Poland ini ialah penulis buku The Captive Mind (1953).  Penulis tertarik untuk memetik salah satu ungkapan yang beliau utarakan, iaitu, Language is the only homeland, atau dalam bahasa Melayunya, ‘bahasalah satu-satunya tanah air’.

Pandangan Czeslaw menyirat tafsiran yang amat mendalam andai dilihat serta ditaakuli dari sisi pandangan yang holistik.  Namun, jika dilihat secara literal, mungkin tidak akan meninggalkan kesan mendalam yang mampu menyuntik kesedaran tentang kepentingan bahasa dalam kehidupan manusia secara menyeluruh.  Bahasa, seperti yang disebut beliau, tidak mengkhusus kepada sesuatu bahasa, akan tetapi apa-apa juga bahasa yang sememangnya wahana primer dalam proses komunikasi, baik secara lisan, tulisan, mahupun dalam bentuk isyarat, sama ada yang zahir atau sebaliknya.  Tanpa bahasa, komunikasi pasti tidak akan terzahir.

Cuba bayangkan situasi tidak wujud bahasa langsung.  Bagaimanakah manusia mampu menzahirkan apa-apa juga hasrat, keinginan atau perasaan antara satu dengan yang lain?  Pemikiran pun tidak akan wujud. Pun begitu juga halnya dengan perasaan atau emosi.  Sukar bukan?  Mungkin hal yang sedemikian tidak mungkin berlaku, namun, demikianlah hakikatnya jika tidak wujud apa-apa bentuk bahasa sekalipun di dunia ini.  Suasana akan jadi sepi. Dengan wujudnya bahasa, tercipta istilah atau perkataan untuk menerangkan sesuatu konsep.  Daripada situ pula, timbul kesepakatan menerima pakai istilah yang dibentuk.  Rantaian daripada situ, terzahir komunikasi dan berkembanglah ketamadunan manusia.

Memandangkan dunia amat luas dan terdapat pelbagai bangsa, kaum, puak, ras, etnik dan sebagainya, kesepakatan penerimaan pelbagai istilah untuk menerangkan sesuatu konsep tercapai secara semula jadi.  Walaupun dalam bahasa-bahasa yang berbeza penjelasan konsep berkenaan disebut dalam cara berlainan, namun hakikatnya, konsep yang dijelaskan tetap serupa.  Sebagai contoh, istilah ‘lembu’ dalam bahasa Melayu, disebut cow dalam bahasa Inggeris, vache dalam bahasa Perancis, kuh dalam bahasa Jerman, mucca dalam bahasa Itali, so dalam bahasa Korea dan baqara dalam bahasa Arab. Hakikat yang jelas, walaupun berbeza kaedah dan cara sebutannya, konsepnya tetap sama, iaitu, sejenis binatang ternakan jenis mamalia ungulat dalam subfamili bovinae yang dipelihara untuk mendapatkan susu dan dagingnya.  Jelas.

Bagi sesebuah masyarakat, perkataan yang terbentuk memiliki sejarah yang tersendiri yang menyelitkan keunikan yang mengesankan bagi penuturnya kerana hal yang sedmikian itu bertaut rapat dengan nilai estetika.  Namun demikian, terdapat beberapa perkataan yang terpaksa ‘dipinjam’ untuk memerihalkan sesuatu konsep yang sama ada ‘asing’, mahupun tidak wujud dalam iklim kehidupan sesebuah masyarakat.  Dalm situasi sebegini, lazimnya berlaku penyesuaian dari segi pengejaan sesuatu istilah, khususnya yang bersifat teknikal, bersesuaian dengan dengan sistem ejaan yang diguna pakai oleh masyarakat yang meminjam.  Untuk menyelami hal yang sedemikian secara mendalam memerlukan penelitian dan kajian dalam bidang etimologi, salah satu cabang ilmu linguistik untuk mengetahui keunikan asal usul sesuatu perkataan.

Lewat makalah ini, penelusuran perbincangan lebih kepada mengaluri sungai bahasa Melayu (termasuk rumpunnya) yang terbit daripada mata air jiwa sebuah bangsa yang bukan kepalang hebatnya. Bahasa yang telah dituturkan berabad lamanya dan pernah dijulang sebagai lingua franca suatu masa dahulu.  Bukan tujuan untuk bernostalgia, seperti apa-apa yang dinyatakan oleh beberapa individu berprofil tinggi bahawa sikap sedemikian tidak membawa apa-apa nilai tambah dalam konteks pemacuan kendara negara dalam arena persaingan sengit di litar perlumbaan sains dan teknologi.  Persaingan untuk menempatkan negara atas podium kemenangan menjulang trofi keunggulan.  Namun, sesekali wujud keperluan kita membelek catatan sejarah untuk ‘mengesan’ kesilapan yang dilakukan untuk menjadikan kita lebih matang dalam apa-apa juga perencanaan dan tindakan pada masa hadapan.

Andai dibuat perbandingan akan kedudukan bahasa Melayu duhulu dengan kini, sememangnya wujud jurang yang amat lebar.  Penobatan dan pemartabatan bahasa Melayu pada masa dahulu disepakati atas faktor kesedaran yang amat tinggin dalam kalangan masyarakat, tanpa mengira kaum.  Bahasa Melayu bukan sahaja dilihat sebagai bahasa pemersatu dan perpaduan bangsa, akan tetapi diyakini dan diakui akan keupayaannya menggalas tanggungjawab sedemikian.

Namun kini, sisi pandangan masyarakat dipesongkan dengan sogokan secara halus tentang pemerihalan kepentingan memecah keluar daripada kepompong kebangsaan dan kewilayahan bagi mendepani dunia.  Dengan berbuat demikian, negara akan bergerak maju dan mampu bersaing untuk mendominasi kedudukan yang paling tinggi dalam strata kedudukan negara-negara maju.  Oleh hal yang sedemikian, salah satu prasyarat untuk menerjah keluar adalah kuasai bahasa komunikasi dunia, dan konteks ini, bahasa Inggeris.  Bahasa yang penutur aslinya sekitar 379 juta berbanding Mandarin, 918 juta; Hindi, 314 juta; Sepanyol, 460 juta; dan Arab 245 juta. Namun demikian, berupa bahasa dominan dengan penutur keseluruhan (termasuk bukan penutur aslinya) 1.132 juta, diikuti Mandarin, 1,117 juta.

Penulis tidak sama sekali menyanggah pandangan serta pendapat golongan berkenaan.  Memang ada kebenarannya.  Namun demikian, perlu juga disedari bahawa dalam pada kita mengukuhkan penguasaan terhadap bahasa yang disifatkan sebagai bahasa pertuturan global, jangan pula kita meminggirkan, menyingkir, memijak malah memperleceh serta memperlekeh bahasa yang ternobat sebagai bahasa rasmi dan bahasa kebangsaan negara.

Selepas negara mencapai kemerdekaan, kesepakatan dicapai untuk memartabatkan serta menobatkan bahasa Melayu sebagai asas pengukuhan semangat kebangsaan yang utuh.  Selaras dengan hal sedemikian itu dan bagi menjamin perpaduan dalam kalangan masyarakat majmuk, bahasa Melayu diangkat sebagai bahasa rasmi melalui peruntuka Perkara 152, Perlembagaan Persekutuan.  Dalam konteks pengajaran dan pembelajaran, bahasa Melayu dijadikan sebagai bahasa pengantar bagi memudahkan penerimaan ilmu dalam bahasa yang difahami umum.  Namun, pengajaran dan pembelajaran bahasa-bahasa lain tidak sama sekali disekat atau dilarang.  Belajarlah dan kuasailah mana-mana bahasa sekalipun sebagai nilai tambah dalam pengukuhan peribadi dan percambahan ilmu.  Andai mampu biarlah lebih fasih dan lebih ‘pekat’ sebutannya daripada penutur aslinya.

Bukanlah penulis bersikap purist seperti yang pernah dilontarkan beberapa individu tertentu, antaranya termasuklah dalam kalangan pembuat dasar.  Akan tetapi, penulis melaraskan pandangan berdasarkan kewajaran peminggiran bahasa Melayu semata-mata untuk menerapkan nilai tambah dari segi kebolehpasaran generasi muda hari ini, khususnya, dalam bursa pekerjaan.  Kewajaran berlandaskan bahawa pengilmuan bukan bergantung seratus peratus pada penguasaan bahasa.  Proses pengilmuan lebih bergantung pada konsep pemahaman serta kemahiran atau skill.

Kuasailah bahasa tertentu, akan tetapi seandainya masih kabur akan ilmu yang diterapkan melalui bahasa berkenaan, tiada gunanya.  Ibarat mendendangkan lagu rap Barat, akan tetapi tidak memahami maksud atau mesej sebalik liriknya yang bercelaru.  Demikianlah juga halnya dalam penerjahan pasaran pekerjaan dunia, tidak membawa impak yang mengesankan sekiranya, pelantikan berkenaan sekadar sebagai ‘kuli’ pada tuan yang tidak pun fasih berbahasa Inggeris, akan tetapi luas pengetahuan, jauh pandangan, tinggi nilai motivasi dan kreativitinya.

Tuntasnya, pemartabatan serta penobatan bahasa Melayu seharusnya disetarakan dengan usaha pengukuhan penguasaan bahasa Inggeris.  Suatu matlamat yang bukannya sukar untuk dicapai dengan penyusunan semula kaedah pengajaran dan pembelajaran.  Sesungguhnya bahasa Melayu itulah citra tanah air kita. Fikir-fikirkan.

See author's posts


Baiki segera jambatan gantung Rumah Nila

BETONG: Jambatan gantung di Rumah Nila Ragae Lawing, Padeh yang runtuh akibat arus deras dalam satu kejadian Sabtu lalu, memerlukan penyelesaian segera untuk dibaik pulih.

Ahli Dewan Undangan Negeri (ADUN) Layar Gerald Rentap Jabu berkata, jalan penyelesaian diambil dengan membaik pulih jambatan runtuh itu sementara menunggu jambatan baharu dibina.

“Rumah Nila masih memerlukan jaringan hubungan dan merancang membina jambatan i-Beam, dan tersenarai dalam Projek Pembangunan Transformasi Luar Bandar (RTP) pada tahun ini.

“Namun akibat pelaksanaan Perintah Kawalan Pergerakan (PKP) maka proses pembinaan jambatan tersebut tertangguh buat sementara waktu.

“Kita tidak menduga musibah melanda jambatan gantung yang menjadi penghubung penduduk sebagai laluan keluar, rosak akibat rempuhan arus deras menyebabkan mereka terputus hubungan,” ujarnya ketika meninjau dan memantau jambatan runtuh di Rumah Nila Ragae Lawing, Padeh kelmarin.

Rentap dalam tinjauan itu, turut bersama Jurutera Jabatan Kerja Raya (JKR) Bahagian Betong Chiresly Francis Kureng bagi meninjau jambatan runtuh itu.“Kita juga mengenal pasti permasalahan lain menyebabkan berlaku runtuhan jambatan terbabit adalah akibat tanah susur kesan daripada arus deras sungai di kawasan tebing.

“Terima kasih kepada Angkatan Pertahanan Awam Malaysia (APM) Betong bertindak segera menyediakan perahu untuk kegunaan penduduk rumah panjang menyeberangi sungai,” katanya.

Rentap merakamkan penghargaan kepada Jabatan Kebajikan Masyarakat (JKM) Betong kerana menghantar barang keperluan asas kepada penduduk terjejas.

Oleh Adi Safarman

See author's posts


Pogba terlepas beraksi di Piala Dunia

MILAN: Paul Pogba akan terlepas misi mempertahankan kejuaraan Piala Dunia bersama Perancis berikutan dia memerlukan masa lebih lama untuk pulih daripada pembedahan lutut, kata ejennya.

“Susulan penilaian perubatan semalam dan hari ini di Torino dan Pittsburgh, dukacita dimaklumkan yang Paul Pogba memerlukan masa untuk sembuh daripada pembedahannya.

“Atas sebab itu, Paul tidak akan dapat menyertai skuad Juventus sebelum rehat Piala Dunia atau pasukan Perancis di Qatar,” kata Rafaela Pimenta.

Pengendali Juve, Massimiliano Allegri pada Jumaat lalu mengatakan pemain tengah berusia 29 tahun itu mungkin tidak akan beraksi untuk pasukannya dalam saingan Serie A sebelum rehat Piala Dunia.

Media Itali sebelum ini melaporkan yang Pogba mungkin terpaksa berehat sehingga 15 hari akibat kecederaan paha.

Pogba adalah antara 12 pemain Juve yang tidak dapat beraksi ketika ini.

Dia tidak bermain untuk kelabnya sejak kembali dari Manchester United pada musim panas lalu, susulan kecederaan di lutut kanannya Julai lalu.

Pogba antara tonggak kejayaan Perancis ketika memenangi Piala Dunia di Russia empat tahun lalu. Dia menjaringkan gol dalam kemenangan 4-2 ke atas Croatia pada aksi final.

Ketiadaannya dalam skuad kendalian Didier Deschamps adalah susulan kepada kecederaan gandingannya di bahagian tengah, N’Golo Kante yang terpaksa berehat empat bulan selepas kecederaan hamstring.

– AFP

See author's posts


Guna kaedah, teknologi digital

PENJELASAN… Datuk Patinggi Tan Sri Abang Johari Tun Openg ketika menjawab soalan pemberita selepas merasmikan Majlis Konvokesyen Komemoratif UNIMAS di Kota Samarahan, semalam.

KUCHING: Kerajaan Sarawak akan bekerjasama dengan Universiti Malaysia Sarawak (UNIMAS) dan institusi yang lain untuk meningkatkan pengeluaran pertanian dan makanan melalui penyelidikan dan teknologi.

Premier Sarawak Datuk Patinggi Tan Sri Abang Johari Tun Openg berkata, ini akan menyumbang ke arah matlamat kerajaan negeri menjadi pengeksport makanan bersih menjelang 2030 sekali gus menarik generasi muda menceburi bidang pertanian.

“Kelemahan kita dalam bidang pertanian ialah dalam pengeluaran iaitu kita tidak cekap dan tidak menghasilkan makanan berkualiti tinggi.

“Kini tiba masanya untuk kita menggunakan kaedah dan teknologi digital,” katanya kepada pemberita selepas merasmikan Majlis Konvokesyen Komemoratif UNIMAS di Kota Samarahan di sini, semalam.

Justeru, katanya, beliau telah meminta UNIMAS untuk menubuhkan makmal di luar bandar bagi melatih petani muda menggunakan kaedah pertanian baharu seperti Internet of Things (IOT).

“Kita perlu mengubah persepsi pertanian sebagai pekerjaan yang sukar kepada yang melibatkan penggunaan teknologi bagi menarik minat golongan muda,” katanya.

Abang Johari berkata UNIMAS juga boleh menjalankan kajian mengenai kelapa dan nanas di kawasan Sebuyau dan Sebangan, termasuk cara meningkatkan hasil dan potensi hiliran.

“Sebagai contoh, kita boleh melihat untuk menghasilkan nanas tin dan jem nanas.

“Hasil juga penting. Jika kita mahukan hasil yang baik, kita perlu menggunakan teknologi,” katanya.

Dalam pada itu, Abang Johari berkata, beliau telah meminta UNIMAS membuat kajian mengenai pengeluaran baja dan makanan ternakan daripada bahan mentah yang terdapat di negeri ini seperti sisa sawit.

“Sebab itu kita mahukan UNIMAS membuat kajian seperti ini, umpamanya makanan ternakan dan tidak semestinya bergantung kepada jagung kerana kita ada sisa kelapa sawit yang boleh menjadi makanan kepada ternakan.

“Dari sudut baja, kita ada gas yang boleh mengeluarkan baja, ini bermakna semua bahan-bahan mentah kita boleh menghasilkannya sendiri dan digunakan untuk industri bahan pertanian.

“Pada akhirnya kita tidak lagi bergantung seratus peratus dengan import,” katanya.

Oleh JEAKQLEYN YACHO

See author's posts


‘Sirih pulang ke gagang’

KUALA LUMPUR: Datuk Mohd Nur Ismal Kamal kembali ke MyHSR Corporation Sdn Bhd berikutan pelantikan semula beliau sebagai Ketua Pegawai Eksekutifnya berkuat kuasa pada Jumaat lalu.

Mohd Nur Ismal sebelum ini pernah menjawat jawatan sama dari 2015 hingga kontraknya tamat pada penghujung 2019.

“Saya teruja dan berbesar hati kerana diberi kepercayaan sekali lagi untuk memimpin MyHSR Corp. Saya berharap dapat membina kejayaan ini dan pada masa yang sama memastikan syarikat kekal fokus mewujudkan impak positif kepada ekonomi, rakyat dan negara,” katanya dalam satu kenyataan.

Mohd Nur Ismal antara lain akan bertanggungjawab untuk mengawasi dan melaksanakan projek Kereta Api Berkelajuan Tinggi Kuala Lumpur-Singapura (HSR KL-SG).

Beliau memiliki Ijazah Sarjana Pentadbiran Perniagaan dalam Strategi, Kewangan dan Pemasaran dari Kellogg Graduate School of Management, Northwestern University, Illinois dan  mempunyai Ijazah Sarjana Muda Sains dalam Pentadbiran Perniagaan dalam Kewangan dan Sains Pemutusan (Decision Sciences) dari University of Denver di Colorado.

Beliau sebelum ini memegang jawatan Ketua Pegawai Eksekutif Suruhanjaya Pengangkutan Awam Darat (SPAD) yang kini dikenali sebagai Agensi Pengangkutan Awam Darat (APAD).

Mohd Nur Ismal mempunyai pengalaman luas dan pernah terlibat dalam industri pengangkutan awam Malaysia sejak 2008 dan memainkan peranan penting dalam pelancaran empat laluan bas Go-KL City di Kuala Lumpur, bangunan pertama Bus Rapid Transit (BRT) di Malaysia dan pembangunan Pelan Induk Pengangkutan Awam Darat Negara yang membantu menetapkan visi hala tuju industri pengangkutan awam di Malaysia.

Beliau juga telah mengetuai pembangunan projek Transit Aliran Massa (MRT) Lembah Klang, antaranya pelancaran laluan MRT di Malaysia. – Bernama

See author's posts


9 premis perniagaan dipantau

SIMANGGANG: Sembilan premis perniagaan di bandar ini dipantau oleh pihak petugas barisan hadapan semalam bagi memastikan mereka mematuhi garis panduan yang telah ditetapkan dalam Perintah Kawalan Pergerakan Bersyarat (PKPB).

Premis perniagaan tersebut adalah Pasar Raya Fair Price, Pasar Raya Doremon, Pasar Raya Unaco, CHY Trading, Queen Silver, Swash Jewels, Watson, Golden Mobile dan Eye Work Optical.

Operasi pemantauan itu bermula seawal 8.00 pagi dan dikendalikan oleh Task Force yang terdiri daripada Pasukan Polis Diraja Malaysia, Angkatan Tentera Malaysia, Angkatan Pertahanan Awam Malaysia, Jabatan Sukarelawan Malaysia (RELA) dan Majlis Daerah Sri Aman.

Pegawai APM Daerah Sri Aman, Kapten (PA) Siti Huzaimah Ibrahim ketika ditemui berkata, pihak Task Force ini akan terus melakukan pemantauan terhadap semua premis perniagaan sedia ada di Bandar Simanggang sepanjang penguatkuasaan PKPB.

“Task Force mahu semua premis perniagaan di sini bertindak memeriksa suhu badan dan mencatat nama serta nombor telefon setiap pelanggan mereka bagi memudahkan pengesanan terhadap penularan pandemik Covid-19 (jika berlaku).

“Menerusi pemantauan ini, pihak Task Force juga turut bertindak menasihat pekerja untuk sentiasa memakai penutup mulut dan hidung ketika bekerja di premis masing-masing,” kata beliau.

Pihak Task Force ini juga kata Siti juga turut memberi amaran dan nasihat terhadap orang ramai yang masih ingkar terhadap penguatkuasaan PKPB ketika operasi pemantauan itu dilakukan semalam.

Katanya, tindakan memberi amaran ini kata beliau bukan kehendak pihak Task Force semata-mata namun sebaliknya dapat menyelamatkan nyawa orang ramai itu sendiri daripada menjadi mangsa jangkitan pandemik Covid-19 kelak.

“Secara keseluruhannya, pihak Task Force kami tidak menghadapi insiden sepanjang operasi pemantauan ini dengan orang ramai termasuk peniaga akur ketika diberi nasihat berhubung garis panduan penguatkuasaan PKPB.

“Justeru, para peniaga dan orang ramai terus mematuhi PKPB lebih-lebih lagi ketika menjelang musim perayaan utama sekarang bagi memantau kerajaan memutuskan rantaian Covid-19 dalam negeri ini,” kata Siti.

See author's posts


50 pelatih dapat input amalan pemanduan berhemah

KUCHING: Seramai 50 pelatih Pusat Kecemerlangan Teknikal Sarawak (CENTEXS) Kuching menyertai Program Perkongsian Ilmu dan Advokasi Keselamatan Jalan Raya anjuran Unit Keselamatan Jalan Raya dan Korporat (UKJRK) JPJ Negeri Sarawak, petang semalam.

Program bertujuan memberi pendedahan awal mengenai kepentingan amalan pemanduan berhemah terutamanya kepada golongan remaja dalam lingkungan usia 18 ke 20 tahun.

Antara pengisian ilmu pada program tersebut ialah para peserta diberi taklimat dan tips Keselamatan jalan raya.

Turut diadakan sesi soal jawab turut selepas sesi perkongsian ilmu bagi memberi peluang kepada para pelajar untuk berkongsi soalan tentang keselamatan jalan raya.

Perkongsian ilmu disampaikan oleh Muhai Muhamed dari UKJRK JPJ Negeri Sarawak.

Turut hadir, Timbalan Ketua UKJRK JPJ Negeri Sarawak Juty Sigam.

JPJ Negeri Sarawak dalam satu entri di laman media sosial facebook berharap agar para peserta dapat mengamalkan tips – tips keselamatan jalan raya yang dikongsikan demi kebaikan  semua pengguna di atas jalan raya kelak.

See author's posts


Bekalan oksigen kapal selam ekspedisi Titanic hilang berbaki 40 jam

TORONTO: Bekalan oksigen dalam kapal selam yang hilang dari pantai Newfoundland pada Ahad dijangka hanya mampu bertahan kira-kira 40 jam, menurut pengawal pantai Amerika Syarikat pada Selasa.

“Sekitar 40 jam bekalan oksigen yang berbaki berdasarkan laporan awal itu.

“Usaha pencarian tertumpu pada permukaan laut dengan menggunakan 130 pesawat dan radar, serta di bawah permukaan laut dengan menggunakan pesawat p3. Kami dapat menurunkan pelampung sonar pemantau, namun hingga hari ini, usaha pencarian belum membuahkan hasil,” lapor Agensi Anadolu, memetik kenyataan Kapten Jamie Frederick dari jabatan respons daerah Pengawal Pantai Pertama.

Pasukan pencarian sedang melakukan operasi di Kawasan yang terletak 900 batu di timur Cape Cod, 400 batu jauhnya di selatan St. John’s, Kanada dan memerlukan masa dan penyelarasan untuk memanfaatkan asset-aset berkenaan, yang menjadikannya operasi yang sangat kompleks, katanya.

Mengenai operasi mencari dan menyelamat, Tentera Laut AS “bersiap sedia sekiranya bantuan mereka diperlukan,” menurut Rumah Putih.

Tentera Laut mempunyai “beberapa keupayaan di dalam air yang tidak dimiliki oleh Pengawal Pantai,” kata jurucakap Majlis Keselamatan Negara John Kirby dalam taklimat berita.

Pihak berkuasa di AS dan Kanada berlumba-lumba mengesan kapal selam yang terlibat dalam ekspedisi membawa pelancong ke dasar laut bagi meneroka bangkai kapal Titanic di Lautan Atlantik Utara.

Kapal selam yang hilang itu membawa seorang pengemudi kapal dan empat penumpang lain, iaitu Hamish Harding, seorang bilionair British dan Paul-Henri Nargeolet, seorang penyelam terkenal Perancis.      – Bernama-Anadolu

See author's posts


Rakyat Malaysia perlu kekal waspada

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam bertitah rakyat Malaysia di Beirut, Lubnan perlu kekal waspada dan menghubungi Kedutaan Malaysia untuk sebarang bantuan, pertanyaan dan maklumat terkini, selain mematuhi perintah yang dikeluarkan oleh kerajaan Lubnan demi keselamatan diri.

Al-Sultan Abdullah selaku Pemerintah Tertinggi Angkatan Tentera Malaysia turut menasihati anggota tentera Pasukan Pengaman Batalion Malaysia 850-7 (MALBATT 850-7) yang ditempatkan di Lubnan supaya sentiasa waspada terhadap keselamatan diri ketika menjalan tugas dan operasi di negara itu.

“Seri Paduka Baginda menyarankan anggota MALBATT 850-7 supaya berada dalam keadaan siapsiaga untuk memberikan bantuan bencana dan kemanusiaan serta menghadapi sebarang kemungkinan,” menurut Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan semalam.

Kesemua 850 anggota tentera Pasukan MALBATT 850-7 berada di Lubnan sejak Oktober lepas bagi menyertai misi Pasukan Interim Pertubuhan Bangsa Bersatu (PBB) selama setahun.

Tambahnya, Seri Paduka Baginda amat prihatin terhadap keselamatan rakyat Malaysia di negara Asia Barat berkenaan dan susulan daripada laporan terkini Al-Sultan Abdullah menzahirkan rasa syukur kerana tiada rakyat Malaysia terjejas dan mengalami sebarang kecederaan berikutan letupan itu.

Sehubungan itu, Al-Sultan Abdullah menasihati kakitangan Kedutaan dan pelajar-pelajar Malaysia, supaya sentiasa berwaspada, memantau perkembangan terkini dan berada di dalam rumah untuk mengelakkan sebarang risiko pada keselamatan diri sehingga situasi kembali normal.

“Seri Paduka Baginda mendoakan agar seluruh rakyat Malaysia di Lubnan terus dilindungi daripada semua bentuk ancaman dan kesusahan serta dikurniakan rahmat dan keselamatan,” tambahnya.

Pada petang Selasa, satu letupan kuat berlaku di sebuah gudang di pelabuhan ibu kota Lubnan yang telah meragut lebih 70 nyawa dan mencederakan lebih 3,000 orang.– Bernama

See author's posts


Projek bekalan air di Batu Danau diteruskan

LIMBANG: Projek Bekalan Air Luar Bandar (BALB) melalui  Agensi Pembangunan Wilayah Utara (NRDA) akan diteruskan di kawasan Batu Danau tahun depan.

Ini akan melibatkan empat kawasan perkampungan di situ.

Ahli Dewan Undangan Negeri (ADUN) Batu Danau, Paulus Palu Gumbang berkata masih banyak lagi keperluan penduduk di luar bandar yang perlu diutamakan termasuk kemudahan bekalan elektrik dan BALB, jaringan jalan raya, kemudahan sekolah, telekomunikasi dan kemudahan lain.

“Empat projek BALB membabitkan penyambungan bekalan air dari simpang Pengkalan Madang ke Ukong, Simpang Ukong ke Tanah Merah, dari Medamit ke Pulau Brunei dan dari Simpang Semena Ke Kuala Mendalam.

“Banyak projek telah dirancang  bukan saja dibawah Kerajaam Persekutuan malah juga kerajaan negeri terutamanya dibawah NRDA,”katanya pada majlis penyerahan sumbangan sosial korporat (CSR) Lee Ling Timber sempena Hari Natal di Dewan Bunga Raya di sini semalam.

Turut sama ialah Pengurus Syarikat Lee Ling Timber Sdn Bhd Kenneth Chieng Siong Woo.

Menurut Paulus, turut dilaksanakan tahun depan adalah pembinaan jalan raya luar bandar.

Projek ini katanya, dijangka akan mengambil sedikit masa dan peruntukannya juga besar.

“Projek yang kita harap akan dapat dilaksanakan tahun depan ialah  jalan dari Medamit ke Rumah Aling Pulau Brunei kerana ia sebahagian jalan yang tidak melalui Brunei, iaitu sebahagian projek  Sarawak Sabah Link Road (SSLR).

“Kita  berharap ia dapat dilaksanakan tahun depan dan saya difahamkan sudah sedia untuk ditender. Kita berharap  ia dapat dilaksanakan,” katanya.

Pada majlis  itu sumbangan berjumlah  RM138,000 diagihkan untuk 29 kawasan Kelabit, Penan dan Iban di kawasan Batu Danau.

Oleh ADENG EDRUS

Keterangan gambar

KONGSI REZEKI…Paulus (duduk tiga kiri), Kenneth dan tetamu lain bergambar bersama penerima sumbangan Krismas dari Syarikat Lee Ling Timber.

See author's posts


Wajib jalani ujian PCR

SERIAN: Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak menyarankan pekerja pusat jagaan swasta diwajibkan menjalani ujian polymerase chain reaction (PCR) Covid-19.

Menterinya Dato Sri Fatimah Abdullah berkata ujian berkenaan merupakan prosedur operasi standard (SOP) yang diwajibkan oleh kementeriannya kepada semua pusat jagaan di bawah kerajaan.

“Bagi kita adalah wajib oleh itu kita menggalakkan pusat jagaan milik swasta juga melaksanakannya,” katanya sambil meminta saringan suhu badan, pemakaian pelitup muka harus dibuat setiap hari.

Fatimah juga meminta pekerja sektor swasta perlu mengisi borang deklarasi berhubung pergerakan mereka.

“Kalau ada gejala seperti suhu badan naik, demam dan batuk, jangan datang kerja,” katanya kepada pemberita semasa mengadakan lawatan kerja ke Rumah Seri Kenangan Kuching di Jalan Datuk Mohd Musa, di sini semalam.

Menurut Fatimah arahan berkenaan wajib dipatuhi bagi mengelak pekerja yang membawa virus menjangkiti warga emas di pusat jagaan masing-masing.

Selain itu, Fatimah menekankan SOP pusat jagaan warga emas tidak menerima kunjungan orang luar, tidak membenarkan penghuni keluar dan amalan penjarakan sosial harus dipatuhi tanpa culas.

“Kerja penyahkuman juga harus dilaksanakan di kawasan pusat jagaan termasuk peralatan dan penyediaan makanan harus bersih,” ujarnya meminta sama ada pusat jagaan pihak swasta atau badan bukan kerajaan (ngo) melakukan pematuhan SOP.

Bercakap mengenai status pekerja Rumah Seri Kenangan Kuching, Fatimah memberitahu kesemua pekerja telah menjalankan ujian saringan Mei lalu.

“Keputusan ujian saringan terhadap pekerja adalah negatif,” jelasnya.

Oleh Diyana Samsuddin

See author's posts


Covid-19: 15 lagi kes positif

SHEILA ZAIDI

KUCHING : Sarawak semalam merekodkan lima belas lagi kes baharu positif
Covid-19, menjadikan jumlah bilangan kes di Sarawak sebanyak 363 kes sejak kes
positif pertama dilaporkan pada 13 Mac 2020.

Timbalan Ketua Menteri Datuk Amar Douglas Uggah berkata, kesemua 15 kes
tersebut sedang dirawat di Hospital Umum Sarawak (HUS).

“Manakala, sebanyak 119 kes baharu Orang Yang Disyaki (PUI) dilaporkan
semalam menjadikan jumlah keseluruhan kes di Sarawak adalah sebanyak 2,799 kes.

“Daripada jumlah itu, 2,284 kes adalah negatif dan 152 kes PUI masih
menunggu keputusan makmal,” katanya kepada pemberita dalam sidang media
Jawatankuasa Pengurusan Bencana Negeri (JPBN) Sarawak yang diadakan di Bilik
Gerakan Negeri semalam.

Menurut Uggah, Kuching mencatat kes PUI tertinggi dengan bilangan kes
sebanyak 79 diikuti Serian dengan 15 kes.

Sementara itu, Samarahan mencatatkan sebanyak lapan kes, diikuti Miri
(lima), Bintulu (empat), Bau dan Sri Aman (tiga), sementara Lundu dan Tatau
masing-masing satu kes, katanya.

Tambah Uggah, semalam juga mencatatkan penambahan seramai 26 orang rakyat
Sarawak yang tiba dari luar negara, Semenanjung, Sabah dan Labuan menjadikan
jumlah keseluruhan seramai 1,078 orang yang telah ditempatkan di Pusat
Kuarantin sebagai Orang Di Bawah Pengawasan (PUS) di Bahagian Kuching, Bintulu,
Miri dan Limbang.

Untuk bahagian Kuching, 116 orang ditempatkan di Hotel Hock Lee, 5 di Hotel
Rajah Court Dormani, 78 di Hotel Kuching Park dan 98 orang di Hotel Pullman.

Manakala di Miri pula, 81 orang PUS telah ditempatkan di Hotel Mega, 45 di
Hotel Somerset, 17 di Ostay Inn, 40 di Cosy Inn, 145 di Hotel Imperial Palace,
25 orang di Hotel Eastwood Resort dan 32 di Hotel Imperial.

Di Limbang, 83 orang PUS ditempatkan di Hotel Purnama semnentara di Bintulu
233 orang ditempatkan di Hotel Park City Everly.

Uggah yang juga Pengerusi JPBNS berkata, masih ada individu yang mempunyai
kontak rapat dan kontak kasual dengan pesakit positif Covid-19 yang tidak
tampil melakukan saringan kesihatan.

“Saya merayu kepada mereka ini agar tampil membuat saringan kesihatan
di pusat-pusat saringan berhampiran. Hal ini penting kerana sebaik sahaja
mereka ini dikenal pasti, kita dapat mengasing dan merawat mereka,”ujarnya.

Tegasnya, hanya dengan cara ini kita boleh memutuskan rantaian jangkitan
COVID-19 dan setakat ini maklum balas daripada pelbagai kluster amat memuaskan.

Beliau juga berterima kasih kepada rakyat di negeri ini kerana telah
memberi kerjasama baik sepanjang Perintah Kawalan Pergerakan (PKP) dengan kadar
pematuhan setakat ini mencecah 97 peratus.

Turut hadir Menteri Perumahan dan Kerajaan Tempatan Dato’ Sri Dr. Sim Kui
Hian.

See author's posts


Nembiak ditan nyual kredit judi

SIBU: Siku nembiak lelaki ditekan bejalaika aktiviti bejualka tambah rega kredit kena bejudi ditan polis di sebuah premis di Jalai Maludan, Hari Satu tu tadi.

Sapit Kepala Polis Pelilih Sibu, Superintenden Collin Babat madahka, saspek ke beumur 18 taun ditan dalam sebengkah abas kenyit ke digaga seraban polis Opis Nasat Jenayah (JSJ) Indu Opis Pelilih (IPD) Sibu.

“Dalam abas kenyit urung jam 3.20 galih hari nya, saspek ke gawa nyadi penjaga kaunter ditan ketegal ditekan maruk diri pengawa nambah rega kredit kena bejudi,” ku iya dalam sebengah penerang, kemari.

Nundaku Collin, polis ngerampas siti henfon enggau duit ari saspek.

“Asil peresa nemu saspek ngembuan beberapa rekod jenayah lama.

“Saspek ditan ngambika ditasat panjai agi nitihka Seksyen 4(1)(c) Akta Rumah Judi Terbuka 1953,” ku iya.

See author's posts


Hobi berkebun beri pulangan lumayan

BERKEBUN  secara kecil-kecilan di halaman rumah sudah lama menjadi amalan kalangan masyarakat kita, sama ada di kawasan kampung, rumah panjang mahupun di kawasan perumahan.

Senario tersebut didorong oleh pelbagai faktor, antaranya ekonomi dan juga hobi terutama untuk mengisi masa lapang.

Tidak kurang yang mengamalkannya untuk  mendapatkan tanaman  segar serta sihat, terutamanya bebas daripada racun serangga atau baja kimia.

Biasanya sayuran-sayuran menjadi pilihan kerana pada dasarnya ia mudah diusahakan  serta cepat matang jika dibandingkan dengan tanaman lain.

“Bila ada kebun sendiri, kita  tidak akan sangsi mengenai keselamatan sayur untuk dimakan kerana kita tahu jenis dan jumlah baja yang digunakan. Malah berkebun ini juga

baik untuk kesihatan dan  alam sekitar,” ujar Ahli Lembaga Pengarah Pertubuhan Peladang Kawasan Mukah, Manuchihr Smith.

Katanya, jika aktiviti berkebun secara kecil-kecilan ini dirancang dengan betul, ia akan mengeluarkan hasil untuk sepanjang tahun.  Dengan cara ini, perbelanjaan rumah tangga dapat dijimatkan.

Manuscihr menambah kata, pertanian sara diri ini juga  boleh memberi pendapatan tambahan kepada keluarga.

Justeru beliau bangga melihat hobi sihat dan menguntungkan ini telah lama wujud di Mukah ini, terutama setelah program Bumi Hijau diperkenalkan  lebih sedekad yang lalu.

Meninjau sejarahnya, Mantan Perdana Menteri, Tun Abdullah Ahamad Badawi menggunakan istilah ‘Bumi Hijau’ mengenai program yang dahulunya dikenali sebagai ‘Buku Hijau’ oleh Jabatan Pertanian Negeri.

Ia diikuti oleh pelbagai program bertujuan untuk menggalakkan dan menyemai minat pertanian kecil-kecilan di belakang rumah atau kawasan lapang berdekatan dengan memberi penambahbaikan dari semasa ke semasa.

Berobjektif untuk meringankan beban akibat kenaikan harga sayur-sayuran yang tidak boleh dielakkan semenjak sedekad yang lalu, antara kaedah penanaman yang mulai mendapat tempat dalam kalangan penduduk bandar dan luar bandar ialah Hidroponik dan  Fertigasi  yang tidak memerlukan kawasan tanah luas.

Salah seorang  penduduk di sebuah perumahan di sini yang hanya ingin dikenali sebagai Abang Bidi menyatakan bercucuk tanam sendiri adalah lebih baik kerana kita boleh memilih jenis sayur yang disukai.

“Misalnya kalau kita minat sayur sawi,  terung, timun dan sebagainya, kita boleh tanam semuanya dalam sekala kecilan-kecilan, satu atau dua pohon untuk jenis masing-masing. Kita boleh tanam lada, limau, serai, kunyit, halia dan sebagainya. Saya kadang-kadang tak tahu berapa harga pasaran bahan-bahan ini kerana saya ada menaman kebanyakan daripada barang kegunaan dapur ini,” katanya.

Selain sayur-sayuran, tanaman  yang sering ditanam di belakang rumah di Daerah Mukah ini ialah betik, limau kasturi, kelapa jenis rendah, pisang dan buah naga.

Bagi yang kreatif, masalah kawasan tanah yang terhad tidak menghalang mereka untuk bercucuk tanam kerana mereka menggunkan bekas  terpakai seperti tin, botol dan sebagainya yang digantung di balkoni rumah atau di tepi rumah.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah pernah menyatakan bahawa seseorang itu seharusnya mempunyai tekad di dalam diri untuk menambahkan pendapatan demi meringankan bebanan akibat kenaikan  harga barang harian.

Justeru  beliau menyarankan penduduk di kawasan Dewan Undangan Negeri Dalat untuk bercucuk tanam di halaman rumah bagi kegunaan sendiri dan seterusnya mengurangkan pembelanjaan runcit mereka.

“Bercucuk tanam  untuk kegunaan sendiri dan semestinya kalau ada lebih boleh dijual. Ini semua boleh dilakukan sebagai kerja sambilan mahupun secara penuh masa,” ujarnya.

Maka mereka  digalakkan untuk bekerjasam dengan jiran, misalnya menanam keperluan dapur yang berlainan.  Jika  dikongsikan, keperluan boleh dibuat  secara bertukar-tukar antara satu sama lain.

Selain daripada berkongsi hasil tanaman, ia juga boleh memperatkan  lagi hubungan silaturahim atau semangat kejiranan.

Oleh Henry B Siyu

See author's posts


Valencia pecat Celades

VALENCIA semalam memecat jurulatih Albert Celades setelah rentak keputusan buruk dengan kekalahan oleh saingan tempatan La Liga Sepanyol, Villarreal pada hujung minggu.

Valencia hanya meraih empat mata dari 15 yang ditawarkan sejak liga dimulakan semula setelah ‘lockdown’ Covid-19, jatuh ke tangga kelapan dalam liga, lapan mata di bawah tempat kelayakan ke Liga Juara-Juara UEFA.

“Valencia telah memberitahu Albert Celades mengenai pembebasan segera beliau,” kata satu kenyataan kelab.

Bekas jurulatih sementara Voro dipanggil semula sebagai pengganti sementara buat kali keenam.

Celades mengambil alih tugas di Mestalla September lalu setelah pemecatan mengejut bos sebelumnya, Marcelino, yang telah memimpin kelab itu menduduki tempat keempat dua kali berturut-turut.

Tetapi Celades gagal bertahan musim ini setelah kekalahan 2-0 Ahad lalu di Villarreal meninggalkan Valencia dengan hanya dua kemenangan daripada 13 perlawanan dalam semua pertandingan.

Valencia juga tersingkir daripada Liga Juara-Juara oleh Atalanta pada bulan Mac dengan agregat 8-4 di pusingan kedua. – AFP

See author's posts


Anwar tunai solat Jumaat di pusat Islam Thailand

BANGKOK: Perdana Menteri Malaysia Datuk Seri Anwar Ibrahim hari ini menunaikan solat Jumaat di Pusat Islam Thailand di sini.

Terdahulu Anwar yang dalam lawatan rasmi dua hari ke Thailand, menyertai ratusan jemaah mendengar khutbah Jumaat yang disampaikan oleh Imam Shafie Napakorn.

Turut bersama Anwar mengerjakan solat Jumaat ialah Menteri Luar Datuk Seri Dr Zambry Abdul Kadir, Menteri Dalam Negeri Datuk Seri Saifuddin Nasution Ismail, Menteri Sumber Asli, Alam Sekitar dan Perubahan Iklim Nik Nazmi Nik Ahmad.

Sejurus selepas solat, Awar dilihat beramah mesra serta bersalaman dengan beberapa jemaah dan beliau turut mengambil peluang sesudah solat untuk menemui beberapa pemimpin kaum Muslim dan komuniti tempatan.

Dalam ucapannya selepas solat, Anwar menyuarakan penghargaan tidak terhingga kepada kerajaan dan pihak berkuasa Thailand, terhadap hubungan baik yang dipelihara kerajaan dengan kaum Muslim di negara berkenaan.

“Saya percaya di Thailand walaupun (komuniti) Islam itu minoriti, tetapi kita harus ada tanggungjawab dan jaga akhlak kita,” katanya.

Anwar seterusnya mengulangi pendirian Malaysia untuk memainkan peranan dalam proses rundingan damai konflik Selatan yang berlarutan sejak sekian lama.

“Saya luangkan banyak masa berbincang mengenai isu di selatan Thailand ketika perjumpaan dengan Perdana Menteri Prayuth (Chan o-cha) agar ia dapat diselesaikan secara bijak. Kita diberitahu supaya tidak terlalu lihat kepada perbezaan (pandangan), sebaliknya perlu mewujudkan persefahaman (menyelesaikan konflik di Selatan Thailand). – Bernama

See author's posts


1, 241 terima baucar BSH, BPN, BKSS

KABONG: Seramai 1, 241 penerima baucar bagi Bantuan Sara Hidup (BSH), Bantuan Prihatin Nasional (BPN) dan Bantuan Sarawakku Sayang (BSS) telah menerima bantuan tersebut di Dewan Balai Polis Kabong semalam.

Penerima berkenaan adalah dari sekitar Daerah Kabong, Roban dan sebahagian dari Saratok.

Penerima bantuan dari Saratok adalah merupakan mereka yang tidak sempat menunaikan baucar bantuan semasa program yang sama diadakan di Saratok baru-baru ini.

Ahli Dewan Undangan Negeri (ADUN) Kabong, Mohd Chee Kadir turut hadir ke lokasi bagi melihat sendiri perjalanan program tersebut telah melahirkan rasa gembira dan berpuas hati dengan pengendalian program yang berjalan dengan lancar dan mematuhi prosedur operasi standard (SOP) Perintah Kawalan Pergerakan Pemulihan (PKPP).

Sewaktu berlangsung program pihak polis, Angkatan Pertahanan Awam Malaysia dan Rela terlibat sama mengawal keadaan.

Orang ramai mula dibenarkan memasuki dewan 8.30 pagi dan program yang dikendalikan oleh pihak bank tempatan itu dijadualkan berlangsung sehingga 5.00 petang.

Bagaimanapun, menurut petugas di situ yang ditemui memberitahu jika masih terdapat penerima yang belum selesai menunaikan baucar, maka program akan diteruskan sehingga semua penerima selesai menunaikan baucar masing-masing.

Semasa berlangsung program keutamaan jelas mereka diberikan kepada warga emas dan orang kelainan upaya (OKU) bagi memasuki dewan terlebih dahulu.

Beroperasi semasa PKPP orang ramai di lokasi juga diarah mengamalkan penjarakan sosial. Orang ramai juga dinasihatkan untuk membuat semakan nama terlebih dahulu di Pejabat Daerah Kabong sebelum ke kaunter tunai di Dewan Balai Polis Kabong bagi mengelakkan sebarang kesulitan dan juga kesesakan.

Oleh Adi Safarman

See author's posts


Momentum kejayaan besar GPS PRN lalu, perlu diteruskan

AKUN GIMAN

SIBU: Kejayaan besar dicapai Gabungan Parti Sarawak (GPS) pada pilihan raya negeri Disember lalu, perlu diteruskan momentumnya.

Ahli Dewan Undangan Negeri (ADUN) Nangka, Datuk Dr Annuar Rapaee berkata, rakyat harus meletakkan kepercayaan kepada kerajaan GPS.

“Saya harap rakyat Sibu supaya tidak terlalu emosi dan meletakkan kepercayaan kepada kepimpinan GPS.

“Kepercayaan yang diberikan kepada GPS sejak pilihan raya negeri (PRN) lalu perlu diteruskan pada Pilihan Raya Umum ke-15 (PRU-15) ini,” katanya.

Beliau berkata demikian pada majlis Sarawakku Sayang 2022 di Dewan Suarah Sibu di sini, hari ini.

Majlis itu dihadiri Premier Sarawak, Datuk Patinggi Tan Sri Abang Johari Tun Openg.

Turut hadir Timbalan kepada Premier Sarawak, Dato Sri Dr Sim Kui Hian, ADUN Pelawan Michael Tiang dan ADUN Bukit Assek Joseph Chieng.

Pada pilihan raya negeri Disember lalu, GPS memenangi semua kerusi Dewan Undangan Negeri (DUN) Nangka, Pelawan, Bukit Assek dan Dudong di Sibu kecuali Bawang Assan (tewas).

Berdasarkan kiraan matemaik dan jika momentum itu berterusan pada PRU-15 ini, GPS boleh merampas kerusi Parlimen Bandar Sibu.

See author's posts


Sasaran pelaburan RM58 bilion boleh dicapai

SEPANG: Sasaran pelaburan sebanyak RM58 bilion bagi tahun ini mampu dicapai berdasarkan keyakinan pelabur meneruskan operasi perniagaan mereka di negara ini, kata Pengarah Eksekutif Majlis Tindakan Ekonomi (MTE), Tan Sri Dr. Noor Azlan Ghazali.

Beliau berkata, berdasarkan data Lembaga Pembangunan Pelaburan Malaysia (MIDA), Malaysia setakat ini telah berjaya mencapai 60 peratus daripada jumlah pelaburan yang ditetapkan itu.

“Walaupun ekonomi negara masih belum pulih sepenuhnya, namun kita menyaksikan tanda-tanda pemulihan baik dari sektor domestik mahupun pelaburan luar negara.

“Keyakinan bahawa pelabur dari sektor pengilangan dan pembuatan untuk kembali aktif menyambung aktiviti mereka selepas pandemik Covid-19 telah menyumbang kepada pemulihan ekonomi negara,” katanya kepada pemberita selepas mengadakan lawatan kerja ke Sepang Aircraft Engineering Sdn Bhd dan Airbus Malaysia Customer Services Sdn Bhd, semalam.

Noor Azlan berkata, pemulihan ekonomi juga dilihat dalam sektor pembuatan yang mencatat peningkatan dengan 94 permohonan lesen setakat Julai 2020, yang bakal mewujudkan 9,238 peluang pekerjaan berbanding 15 permohonan pada April 2020.

Transformasi sektor pembuatan untuk beralih kepada automasi dan pendigitalan juga menjamin ia untuk kekal relevan dalam industri.“Transformasi berkenaan disifatkan sebagai perubahan landskap yang kekal sifatnya kini mengikut arus masa, mengubah sistem pengurusan mereka seperti bekerja di rumah dengan pendigitalan dan teknologi automasi yang digunakan adalah respon daripada sektor berkenaan,” katanya.

Sementara itu, katanya, sektor utama lain yang turut beransur pulih adalah elektrik dan elektronik, pembuatan makanan, mesin dan peralatan, pengangkutan serta pembuatan logam.

“Tanda-tanda pemulihan sedang berlaku pada sektor-sektor (yang dinyatakan) ini dan MTE akan memantau dan memastikan ekonomi bagi sektor berkenaan dan yang lainnya akan terus berkembang baik,” katanya.

Noor Azlan berkata, perbincangan dan sesi libat sama yang diadakan antara MTE dengan pelbagai sektor pengilangan serta pembuatan adalah bagi memahami lebih mendalam cabaran yang dihadapi dalam usaha memulihkan semula ekonomi negara dan mendepani pandemik Covid-19.

“Segala hasil daripada segi libat sama itu akan dibawa kepada mesyuarat mingguan MTE bersama Perdana Menteri,” tambahnya.- Bernama

See author's posts


Enaknya hidangan Lumek salai terung Dayak

SEAWAL 7.00 pagi, penulis mengagahkan diri turun ke pasar mencari bahan masakan untuk menu masakan yang popular di kalangan rakyat Sarawak.

Setiba di Pasar Sungai Nyelong, mata penulis tertumpu kepada gerai-gerai sayuran segar dan gerai-gerai menjual salai ikan, ikan masin, ikan bilis, cencalok, belacan dan pelbagai makanan kering hasil laut.

Gerai-gerai ini menjadi pilihan penulis untuk mencari bahan masakan ini kerana ia tidak jauh antara satu sama lain.

Cari bahan masakan ini di satu tempat saja dan tidak perlu ke tempat lain.

Masih ada yang tertanya apakah menu masakan yang dimasak oleh penulis hari ini?

Bahan masakan yang penulis cari di Pasar Sungai Nyelong ini ialah buah terung asam atau lebih dikenali sebagai buah terung Dayak dan salai ikan lumek.

Salai ikan lumek berharga dalam lingkungan RM60 sekilogram dan buah terung Dayak berharga dalam lingkungan RM12 sekilogram.

Penulis mencari cili untuk dicampur bersama salai ikan lumek dan terung Dayak sebagai penambah rasa yang lebih menyengat.

Selepas membeli bahan masakan ini, penulis segera kembali ke rumah, tak sabar hendak masak masakan ini yang sememangnya sedap dimakan.

Salai ikan lumek dimasak bersama buah terung Dayak sememangnya antara makanan di Sarawak yang tidak lapuk dek hujan, tidak lekang dek panas.

Langkah-langkah memasaknya juga cukup senang dan tidak perlu merujuk dari laman-laman resepi di media sosial atau buku resepi.

Langkah pertama, basuh buah terung Dayak dan dipotong satu persatu. Buang biji terung Dayak dan ketepikan buah terung yang telah selesai dipotong.

Seterusnya, tumbuk cili bersama seketul kecil belacan, dua ulas bawang putih dan bawang merah.

Selepas ditumbuk halus, ketepikan sebentar dan langkah seterusnya, basuh salai ikan lumek dan potong menggunakan pisau atau gunting.

Sediakan kuali atau periuk untuk proses memasak salai ikan lumek dan terung Dayak.

Langkah memasaknya juga amat mudah dan tidak memerlukan jangka lama untuk dimasak.

Jika terlebih masak, ia akan menghancurkan salai ikan lumek dan terung Dayak.

Langkah pertama, panaskan kuali dan masukkan sesudu kecil minyak masak dan tumiskan cili, belacan, bawang putih dan bawang merah yang telah ditumbuk.

Tumis sebentar sehingga naik bau dan masukkan terung Dayak yang telah dipotong.

Tumis terung Dayak sekitar tiga minit dan kemudian jerangkan semangkuk besar air dalam kuali.

Masak menggunakan api sederhana kecil dan tunggu kuah lauk mendidih dalam 10 ke 15 minit.

Selepas mendidih, masukkan salai ikan lumek yang telah dipotong dan tambah dua cubit garam dan serbuk perasa atau secukup rasa.

Gaul dan didihkan selama 15 minit ke 20 minit atau sehingga kulit buah terung terkupas sedikit dan kemudian tutup api.

Masukkan dalam mangkuk dan ia sedia untuk dihidangkan.

Nikmati bersama nasi ketika lauk masih panas dan yang pasti rasanya menaikkan selera makan. Selamat mencuba!

Oleh EARL ANEK

See author's posts


Pemberian vaksin dimuktamadkan Khamis ini

SEMPORNA:  Keputusan mengenai pemberian suntikan vaksin Covid-19 kepada pelajar sekolah akan dimuktamadkan pada satu mesyuarat penyelarasan melibatkan Kementerian Kesihatan dan Kementerian Pendidikan Khamis ini.

Menteri Kesihatan Khairy Jamaluddin berkata, sebaik keputusan mengenai perkara itu dibuat pada mesyuarat itu, ia akan dibawa kepada Majlis Keselamatan Negara (MKN) untuk tindakan seterusnya.

“Saya ada mesyuarat dengan pengurusan tertinggi Kementerian Kesihatan serta Menteri Kanan Pendidikan (Datuk Dr. Mohd Radzi Md Jidin) bersama pengurusan tertinggi Kementerian Pendidikan.

“Apa pun kita akan buat keputusan muktamad selepas mesyuarat,” katanya, kepada pemberita selepas meninjau program outreach suntikan vaksin Covid-19 kepada penduduk di Pulau Larapan dekat sini semalam.

Beliau berkata, selain suntikan vaksin kepada pelajar sekolah, terdapat cadangan lain berkenaan pendidikan dan kesihatan ketika menghadapi cabaran Covid-19 yang akan dibincangkan pada mesyuarat itu, bagaimanapun beliau tidak mengulas lanjut mengenai cadangan tersebut.

Mengenai situasi Sarawak yang semalam mencatat kes baharu Covid-19 tertinggi dengan 3,714 kes dengan kadar vaksinasi di negeri itu mencapai 80 peratus, Khairy berkata, 99 peratus kes merupakan pesakit yang berada dalam kategori satu dan dua.

“Hanya empat pesakit berada di kategori tiga, empat dan lima, (kes di Sarawak) ini menunjukkan kita dalam fasa melaksanakan peralihan kepada endemik, seolah kita hidup dengan virus ini, masih lagi ada jangkitan tetapi kesannnya tidak teruk sangat dengan batuk dan demam ringan sahaja,” katanya.

— Bernama

See author's posts


Petronas temui minyak perairan dalam

KUALA LUMPUR: Anak syarikat Petroliam Nasional Bhd (Petronas), PC Carigali Mexico Operations S.A. de C.V. (PCCMO) menemui dua penemuan minyak perairan dalam di Mexico dari telaga penerokaan Polok-1 dan Chinwol-1 di Block 29, terletak di Salina Basin, luar pesisir Mexico.

Susulan dua penemuan ini dengan penemuan minyak pada bulan lepas di telaga penerokaan Monument, luar pesisir Teluk Mexico Amerika Syarikat, menjadikan tiga penemuan yang berjaya secara berturut-turut.

“Ia merupakan pencapaian penting kepada Petronas dan usahanya di Amerika.

Kami gembira dengan dua penemuan yang membuktikan tumpuan kami yang berterusan dalam mencari peluang untuk meningkatkan sumber dan portfolio rizab kami di lembangan Mexico yang produktif.

“Bersama dengan rakan kongsi kami, kami berharap dapat menilai data untuk menentukan potensi komersial penemuan ini,” kata Naib Presiden Penerokaan dan Huluan Petronas Emeliana Rice-Oxley dalam kenyataan semalam.

Telaga Polok-1 selamat digerudi dengan kedalaman 2,620 meter dan menemui minyak 200 meter di takungan klastik laut dalam Lower Miocene.

Sementara itu, telaga Chinwol-1, terletak 12 kilometer dari Polok-1, digerudi dengan kedalaman 1,850 meter dan menemui minyak 150 meter di formasi Pliocene.

Penggerudian telaga penerokaan Polok-1 telah bermula dari 29 Feb, 2020, serentak diikuti penggerudian telaga Chinwol-1.

Telaga Polok-1 dan Chinwol-1, masing-masing terletak di kedalaman 584 meter dan 464 meter, kira-kira 75 kilometer barat laut Tabasco.

Melalui PCCMO, Petronas kini mempunyai kepentingan di 10 blok penerokaan meliputi tiga lembangan utama Mexico, dengan jumlah kawasan kira-kira 22,000 kilometer persegi, dan PCCMO adalah pengendali lima daripada blok tersebut. – Bernama

See author's posts


Lebih RM12 juta dividen memanfaatkan peserta

IGAN: Dividen sejumlah lebih RM3 juta  telah diagihkan kepada peserta-peserta Projek Ladang Rakyat Pelita Igan Jaya (PLR Pelita Igan Jaya), baru-baru ini.

Cek dividen bagi tahun 2020 yang bernilai RM3,091,400 itu telah disampaikan pada sebuah majlis yang diadakan di Masjid Darul Falah Igan, di sini.

Penyerahan cek tersebut telah disaksikan oleh Ahli Dewan Undangan Negeri (ADUN) Jemoreng, Datuk Dr Juanda Jaya pada Program Taklimat Pembangunan Projek dan Simbolik Penyerahan Cek Dividen 2020 berkenaan.

Ia telah disampaikan oleh Ketua Pegawai Eksekutif LCDA Agri Business Sdn Bhd, Idris Ibrahim kepada Pengerusi Jawatankuasa Pembangunan Kawasan PLR Pelita Igan Jaya, Dato Paduka Mohamad Ali Yacob.

PLR merupakan projek pembangunan tanah berkelompok bagi membangunkan tanah-tanah terbiar menjadi sebuah ladang komersial untuk meningkatkan tahap pendapatan para peserta.

Lembaga Pembangunan dan Lindungan Tanah (LCDA) telah dilantik oleh kerajaan sebagai pemegang amanah kepada kawasan tanah yang dimajukan dan bertanggungjawab menguruskan hal ehwal peserta.

PLR Pelita Igan Jaya telah ditanamkan kelapa sawit seluas 2,579 hektar yang bermula pada 2009 dengan Felcra Berhad sebagai pemaju.

Adalah difahamkan seramai 2,048 peserta dengan jumlah 2,378 lot bahagian terlibat dalam projek ini dan jumlah dividen yang telah diagihkan kepada peserta sejak 2015 sehingga 2020 adalah RM12,224,446.

Turut hadir, Timbalan Residen Bahagian Mukah, Shafrie Saili.

Oleh HENRY B SIYU

See author's posts


KUALA LUMPUR: Peranti boleh lipat generasi ketiga Samsung, Samsung Galaxy Z Fold2 akan berada di pasaran Malaysia mulai 25 September pada harga runcit RM7,999.

Dalam satu kenyataan semalam, Samsung Malaysia Electronics (SME) berkata, pesanan awal bagi Galaxy Z Fold2 akan bermula dari 11 hingga 24 September 2020 di Samsung Experience Stores terpilih atau di e-gedung Samsung Malaysia di https://samsung.com/my/smartphones/galaxy-z-fold2/ .

Pelanggan yang membeli Galaxy Z Fold2 dalam tempoh ini layak mendapat sepasang Galaxy Buds Live bernilai RM699 dan pemegang kad Montblanc.

Peranti boleh lipat terbaharu keluaran Samsung ini menggabungkan kemudahalihan dan fleksibiliti telefon pintar dengan kekuatan serta saiz skrin tablet untuk kegunaan maksimum dan meningkatkan lagi pengalaman pengguna.

“Galaxy Z Fold2 didatangkan dengan dua sisi-ke-sisi paparan infiniti -O. Skrin penutup berukuran 6.2 inci manakala skrin utama bersaiz 7.6 inci, menjadikan kedua-duanya lebih lebar berbanding Galaxy Fold sebelumnya,” kata SME.

Menerusi paparan aplikasi yang dioptimumkan ini, ia dapat membantu meningkatkan produktiviti pengguna dengan menambahbaik pengalaman menonton aplikasi kegemaran mereka termasuk Gmail, YouTube dan Spotify.

Di samping itu, kerjasama Samsung dengan Google dan Microsoft telah mewujudkan satu ekosistem terbuka dalam peranti lipat untuk membolehkan pengguna memaksimumkan produktiviti mereka dalam persekitaran mudah alih.

Galaxy Z Fold2 terbaharu ini didatangkan dalam dua warna – Mystic Black (hitam) dan Mystic Bronze (gangsa).

Untuk maklumat lebih lanjut mengenai Galaxy Z Fold2, boleh lawati: https://www.samsung.com/my/smartphones/galaxy-z-fold2/. –Bernama

See author's posts


RM2,150 kesap ditipu ‘pegawai Bank Negara’

AKUN GIMAN

SIBU: Suri rumah berputih mata selepas mengalami kerugian RM2,150 akibat
ditipu oleh sendiket penipuan Macau Scam semalam.

Ketua Polis Daerah Sibu, ACP Stanley Jonathan Ringgit berkata, kejadian
bermula apabila pengadu,39, menerima panggilan telefon dari seorang perempuan
yang memperkenalkan diri sebagai “Ketua Operasi Lembaga Hasil Dalam Negeri”
(LHDN).

“Pengadu diberitahu bahawa nama serta nombor kad pengenalannya telah
didaftarkan atas sebuah syarikat dan terdapat tunggakan bayaran cukai sebanyak
RM38,600.90 ,” jelasnya ketika dihubungi oleh pemberita petang semalam.

Katanya, pengadu diarahkan menunggu di talian untuk disambung ke Ibu
Pejabat Polis Kuantan bagi membuat semakan nombor kad pengenalan.

“Apabila panggilan tersebut disambungkan, pengadu telah diberitahu oleh
seorang “pegawai polis” namanya telah disenarai hitam kerana terdapat tunggakan
cukai yang belum dijelaskan,” ujarnya.

Katanya lagi, pengadu sekali lagi diminta menunggu di talian untuk
disambungkan ke Bank Negara untuk membuat aduan.

“Apabila panggilan disambungkan, seorang ‘pegawai’ memberitahu boleh
membantu pengadu tetapi pengadu perlu memasukkan wang RM2,150 ke dalam akaun
bank yang diberikan.

“Sekitar jam 3.20 petang semalam, pengadu telah melakukan transaksi
pemindahan wang di mesin ATM salah sebuah bank Jalan Kampung Nyabor ke dalam
akaun yang diberikan.

“Selepas memindahkan wang tersebut, pengadu baru sedar bahawa dia telah
ditipu oleh sindiket penipuan atas talian dan terus membuat laporan polis,”
ujarnya lagi.

Katanya, modus operandi suspek memperdayakan pengadu untuk memasukkan wang
ke akaun yang diberikan dengan menyamar sebagai pegawai LHDN dan Pegawai Bank
Negara.

“Kes disiasat di bawah Seksyen 420 Kanun Keseksaan,” tegasnya.

See author's posts